qundao/data-zh-poetry huggingface dataset:
鵲橋仙
作者：張孝祥
朝代：宋

橫波滴素，遙山蹙翠，江北江南腸斷。不知何處馭風來。雲霧裡、釵橫鬢亂。香羅疊恨，蠻箋寫意，付與瑤臺女伴。醉時言語醒時羞，道醒了、休教再看。
鵲橋仙
作者：張孝祥
朝代：宋

吹香成陣，飛花如雪，不那朝來風雨。可憐無處避春寒，但玉立、仙衣數縷。清愁萬斛，柔腸千結，醉裡一時分付。與君不用嘆飄零，待結子、成陰歸去。
點絳唇
作者：張孝祥
朝代：宋

萱草榴花，畫堂永晝風清暑。麝團菰黍。助泛菖蒲醑。兵闢神符，命續同心縷。宜歡聚。綺筵歌舞。歲歲酬端午。
點絳唇
作者：張孝祥
朝代：宋

四到蘄州，今年更是逢重九。應時納祐。隨分開尊酒。屢舞婆娑，醉我平生友。休回首。世間何有。明月疏疏柳。
點絳唇
作者：張孝祥
朝代：宋

秩秩賓筵，玉潭春漲玻璃滿。旆霞風捲。可但長安遠。夏木成陰，路嫋薰風轉。空留戀。細吹銀管。別意隨聲緩。
點絳唇
作者：張孝祥
朝代：宋

綺燕高張，玉潭月麗玻璃滿。旆霞行卷。無復長安遠。夏木陰陰，路嫋薰風轉。空留戀。細吹銀管。別意隨聲緩。
謁金門
作者：張履信
朝代：宋

春睡起。小閣明窗兒底。簾外雨聲花積水。薄寒猶在裡。欲起還慵未起。好是孤眠滋味。一曲廣陵應忘記。起來調綠綺。
長相思
作者：張幼謙
朝代：宋

天有神。地有神。海誓山盟字字真。如今墨尚新。過一春。又一春。不解金錢變作銀。如何忘卻人。
向湖邊
作者：張拭
朝代：宋

萬里煙堤，百花風榭，遊女翩翩羽蓋。彩掛鞦韆，向花梢嬌對。矧門外、森立喬松，日花爭麗，猶若當年文會。廊廟夔龍，暫卜鄰交外。共講真率，玉糝金齏膾。同蕭散寄傲，樽罍傾北海。佳處難忘，約追歡須再。況風月不用一錢買。但回首，七虎堂中心欲碎。千里相思，幸前盟猶在。
壺中天慢·念奴嬌
作者：張掄
朝代：宋

洞天深處賞嬌紅，輕玉高張雲幕。國豔天香相競秀，瓊苑風光如昨。露洗妖妍，風傳馥郁，雲雨巫山約。春濃如酒，五雲臺榭樓閣。聖代道洽功成，一塵不動，四境無鳴柝。屢有豐年天助順，基業增隆山嶽。兩世明君，千秋萬歲，永享昇平樂。東皇呈瑞，更無一片花落。
燭影搖紅
作者：張掄
朝代：宋

雙闕中天，鳳樓十二春寒淺。去年元夜奉宸遊，曾侍瑤池宴。玉殿珠簾盡卷。擁群仙、蓬壺閬苑。五雲深處，萬燭光中，揭天絲管。馳隙流年，恍如一瞬星霜換。今宵誰念泣孤臣，回首長安遠。可是塵緣未斷。謾惆悵、華胥夢短。滿懷幽恨，數點寒燈，幾聲歸雁。
訴衷情
作者：張掄
朝代：宋

閒中一片□□□。□□□□□。□□□澄秋水，明月夜□□。□□□，□□□。□□□。鶴長鳧短，前定難□，□□□□。
訴衷情
作者：張掄
朝代：宋

閒中一畝小□□。臨水對遙岑。茅茨□□低小，竹徑要幽深。逢酒醉，遇花吟。日登臨。四時無限，好景良辰，莫負光陰。
訴衷情
作者：張掄
朝代：宋

閒中一葉小漁舟。無線也無鉤。□□□雲深處，適性自遨遊。波渺渺，興悠悠。意休休。一船明月，一棹清風，換了封侯。
訴衷情
作者：張掄
朝代：宋

閒中一首醉時歌。此樂信無過。陽春自來寡和，誰與樂和。言不盡，意何多。且蹉跎。功名莫問，富貴休言，到底如何。
訴衷情
作者：張掄
朝代：宋

閒中一弄七絃琴。此曲少知音。多因淡然無味，不比鄭聲淫。松院靜，竹林深。夜沈沈。清風拂軫，明月當軒，誰會幽心。
訴衷情
作者：張掄
朝代：宋

閒中一卷聖賢書。耽玩意□□。潛心要遊閫奧，須是下功夫。今何異，古何殊。本同途。若明性理，一點靈臺，萬事都無。
訴衷情
作者：張掄
朝代：宋

閒中一覺日高眠。都沒利□□。黑甜自來無比，百計總輸先。花轉影，篆凝煙。意悠然。華胥何處，蝶化逍遙，此意誰傳。
訴衷情
作者：張掄
朝代：宋

閒中一篆百花香。嫋嫋翠□□。低迴宛轉何似，行路繞羊腸。深竹戶，小山房。雅相當。清心默坐，燕寢無風，永日芬芳。
訴衷情
作者：張掄
朝代：宋

閒中一盞建溪茶。香嫩雨前芽。磚爐最宜石銚，裝點野人家。三昧手，不須誇。滿甌花。睡魔何處，兩腋清風，興滿煙霞。
訴衷情
作者：張掄
朝代：宋

閒中一戔甕頭春。養氣又頤神。莫教大段沈醉，只好帶微醺。心自適，體還淳。樂吾真。此懷何似，兀兀陶陶，太古天民。
鵲橋仙
作者：張掄
朝代：宋

遠公連社，流傳圖畫，千古聲名獨在。後人多少繼遺蹤，到我便、失驚打怪。西方未到，官方先到，冤我白衣吃菜。龍華三會願相逢，怎敢學、他家二會。
點絳唇
作者：張掄
朝代：宋

花滿名園，萬紅千翠交相映。畫闌幽徑。行樂迷芳景。惟有幽人，不與浮華競。便幽靜。興來獨飲。花下風吹醒。
點絳唇
作者：張掄
朝代：宋

浮世如何，問花何事花無語。夜來風雨。已送韶華暮。念此堪驚，得失休思慮。從今去。醉鄉深處。莫管流年度。
點絳唇
作者：張掄
朝代：宋

陽氣初生，萬花潛動根荄暖。暗藏芳豔。未許東君見。恰似溫溫，鉛鼎丹初轉。功猶淺。九回烹煉。日月光華滿。
點絳唇
作者：張掄
朝代：宋

樂事難並，少年常恨春宵短。萬花叢畔。只恐金盃淺。方喜春來，又嘆韶華晚。頻相勸。且聞強健。莫厭花經眼。
點絳唇
作者：張掄
朝代：宋

暖日遲遲，亂鶯聲在垂楊裡。晝眠驚起。花影間鋪地。試問榮名，何似花前醉。陶陶地。任他門外。車駕喧朝市。
點絳唇
作者：張掄
朝代：宋

何處春來，惠風初自東郊至。柳條花蕊。迤邐爭明媚。造化難窮，誰曉幽微理。都來是。自然天地。一點沖和氣。
點絳唇
作者：張掄
朝代：宋

一瞬光陰，世人常被芳菲惱。玉壺頻倒。惟恨春歸早。何似逍遙，物外尋三島。春長好。瑞芝瑤草。春又何曾老。
點絳唇
作者：張掄
朝代：宋

春入山家，杖藜獨步登嚴岫。野花爭秀。弄蕊香盈袖。對景開懷，莫遣雙眉皺。春難久。亂紅飛後。留得韶光否。
點絳唇
作者：張掄
朝代：宋

氣體衝融，四時長在陽春裡。玉田瓊蕊。養就靈苗異。堪笑□□，□□□□□。□□□。□□流水。半落蒼□□。
點絳唇
作者：張掄
朝代：宋

昨夜東風，又還吹遍閒花草。翠輕紅小。觸處驚春早。草舍茅□，□□□□□。誰□□。□□丹灶。別有陽和□。
人嬌
作者：張擴
朝代：宋

多少胭脂，勻成點就。千枝亂、攢紅堆繡。花無長好，更光陰去驟。對景憶良朋，故應招手。曾記年時，花間把酒。枉淋浪、春衫溼透。文園今病，問遠能來否。卻道有，荼蘼牡丹時候。
人嬌
作者：張擴
朝代：宋

深院海棠，誰倩春工染就。映窗戶、爛如錦繡。東君何意，便風狂雨驟。堪恨處，一枝未曾到手。今日乍晴，匆匆命酒。猶及見、胭脂半透。殘紅幾點，明朝知在否。問何似，去年看花時候。
人嬌
作者：張方仲
朝代：宋

多少胭脂，勻成點就。千枝亂、攢紅堆繡。花無長好，更光陰去驟。對景憶良朋，故應招手。曾說年時，花間把酒。任淋浪、春衫溼透。文園今病，問遠能來否。卻道有酴醿、牡丹時候。
選冠子
作者：張景修
朝代：宋

嫩水挼藍，遙堤映翠，半雨半煙橋畔。鳴禽弄舌，蔓草縈心，偏稱謝家池館。紅粉牆頭，柳搖金縷，纖柔舞腰低軟。被和風、搭在闌干，終日繡簾誰卷。春易老，細葉舒眉，輕花吐絮，漸覺綠陰垂暖。章臺繫馬，灞水維舟，追念鳳城人遠。惆悵陽關故國，杯酒飄零，惹人腸斷。恨青青客舍，江頭風笛，亂雲空晚。
賢令山
作者：張本中
朝代：宋

□□縈紆一徑深，□看石壁起千音。
雨□□□來春溜，霧靄留空□晝陰。
坐對雲山開遠眼，靜諧泉石會幽吟。
山陰東武定何□，妙趣何曾間古今。
公安竹林祠迎神送神樂章
作者：張栻
朝代：宋

神之來兮何許，風蕭蕭兮吹雨。
悄屏氣兮若思，嚴霓旌兮來下。
昔公車之自南，民望車以欷歔。
今乘駒兮入廟，亦孔悲兮若初。
秋月兮皎皎，嚴霜兮凜凜。
澤終古兮何窮，噫，微管吾其左袵。
酌荆江以爲醴兮，擷衆芳以爲羞。
歌嗚嗚兮鼓坎坎，惠我民，爲此留。
神之去，何所游。
風颯颯，挾歸輈。
倏昭明兮上征，撫一氣兮橫九州。
有新兮斯宇，竹森森其在戶。
嗟我民兮勿傷，公時來兮一顧。
有新兮斯堂，竹猗猗其在旁。
嗟我民兮勿替，公顧民兮不忘。
謁陶唐帝廟詞
作者：張栻
朝代：宋

溪交流兮谷幽，山作屏兮層丘。
木偃蹇兮枝相樛，皇胡爲兮于此留。
藹冠佩兮充庭，潔芳馨兮載陳。
純衣兮在御，東風吹兮物爲春。
皇之仁兮其天，四時敘兮何言。
出門兮四顧，渺宇宙兮茫然。
風雩亭詞
作者：張栻
朝代：宋

眷麓山之面隩，有絃誦之一宮。
鬰青林兮對起，背絕壁之穹隆。
獨樵牧之往來，委榛莽其蒙茸。
試芟夷而却視，翕衆景之來宗。
擢連娟之修竹，森偃蹇之喬松。
山靡靡以旁圍，谷窈窈而潜通。
翩兩翼兮前張，擁千麾兮後從。
带湘江之浮淥，矗遠岫兮橫空。
何地靈之久閟，昉經始乎今公。
怳棟宇之宏開，列闌楯之周重。
撫勝概以獨出，信茲山之有逢。
予揆名而諏義，爰遠取於舞雩之風。
昔洙泗之諸子，侍函丈以從容。
因聖師之有問，各跽陳其所衷。
獨點也之操志，與二三子兮不同。
方舍瑟而鏗然，諒其樂之素充。
味所陳之紆餘，夫何有於事功。
蓋不忘而不助，示何始而何終。
于鳶飛而魚躍，實天理之中庸。
覺唐虞之遺烈，儼洋洋乎目中。
惟夫子之所與，豈虛言之是崇。
嗟學子兮念此，遡千載以希蹤。
希蹤兮奈何，盍務勉乎敬恭。
審操舍兮斯須，凜戒懼兮冥濛。
防物變之外誘，遏氣習之內訌。
浸私意之脫落，自本心之昭融。
斯昔人之妙旨，可實得於予躬。
循點也之所造，極顔氏之深工。
登斯亭而有感，期用力於無窮。
孤鸞
作者：張榘
朝代：宋

荊溪清曉。問昨夜南枝，幾分春到。一點幽芳，不待隴頭音耗。亭亭水邊月下，勝人間、等閒花草。此際風流誰似，有孄窩詩老。向虛簷、淡然索笑。任雪壓霜欺，精神越好。最喜庭除，下映紫蘭嬌小。孤山好尋舊約，況和羹、用功宜早。移傍玉階深處，趁天香繚繞。
念奴嬌
作者：張榘
朝代：宋

三閭何在，把離騷細讀，幾番擊節。蘺蕙椒蘭紛江渚，較以艾蕭終別。清濁同流，醉醒一夢，此恨誰能說。忠魂耿耿，只憑天辨優劣。須信千古湘流，彩絲纏黍，端為英雄設。堪笑兒童浮昌歜，悲憤翻為嬉悅。三嘆靈均，竟罹讒網，我獨中情切。薰風窗戶，榴花知為誰裂。
念奴嬌
作者：張榘
朝代：宋

楚湘舊俗，記包黍沈流，緬懷忠節。誰挽汨羅千丈雪，一洗些魂離別。贏得兒童，紅絲纏臂，佳話年年說。龍舟爭渡，搴旗捶鼓驕劣。誰念詞客風流，菖蒲桃柳，憶閨門鋪設。嚼徵含商陶雅興，爭似年時娛悅。青杏園林，一樽煮酒，當為澆悽切。南薰應解，把君愁袂吹裂。
摸魚兒
作者：張榘
朝代：宋

望神京、目斷煙草，青天長劍頻倚。香街十里朱簾月，空想當年華麗。堪嘆處。渺沙靄蒹葭，咿ン雁聲起。平山謾記。悵楊柳春風，晴空欄檻，陳跡總非是。重陽好，紅葉黃華滿地。良辰美景如此。青油幕府傳芳斝，苒苒露瓊花氣。還更喜。看玉閫規恢，笑騁伊吾志。塵清北冀。便向關洛聯鑣，巍巍冠佩，麟閣畫圖裡。
木蘭花慢
作者：張榘
朝代：宋

漸稠紅飛盡，早穠綠、遍林梢。正池館輕寒，楊花飄絮，草色縈袍。天香夜浮院宇，看亭亭、雨檻漬春膏。趁取芳時勝賞，莫將年少輕拋。鞭鞘。驅放馬啼高。世事一秋毫。便飛書倥傯，運籌閒暇，何害推敲。花前效顰著句，悄幹鏌、側畔奏鉛刀。何日重攜樽酒，浮甌細剪香苞。
木蘭花慢
作者：張榘
朝代：宋

豆花輕雨霽，更七日、是中秋。記分野三臺，家山雙闕，孕秀名流。平生佐時大略，有忠勤、一念等伊周。十載清風楚澤，三年明月揚州。須知萬灶出貔貅。智勇邁前猷。自向來擣穎，□番平海，膽落氈裘。紅旗指關定洛，看春融、喜色動宸旒。著取斑衣繡袞，揭開玉字金甌。
水龍吟
作者：張榘
朝代：宋

晝長簾幕低垂，時時風度楊花過。梁間燕子，芹隨香觜，頻沾泥汙。苦被流鶯，蹴翻花影，一闌紅露。看殘梅飛盡，枝頭微認，青青子、些兒大。誰道洞門無鎖。翠苔蘚、何曾踏破。好天良夜，清風明月，正須著我。閒展蠻箋，寄情詞調，唱成誰和。問曉山亭下，山茶經雨，早來開麼。
水龍吟
作者：張榘
朝代：宋

暮天絲雨輕寒，二分春色看看過。梅花謝了，蒼苔萬點，香殘粉汙。猶喜牆頭，一枝嬌嫋，杏腮微露。算幾回逗曉，朱闌獨倚，悄只怕、東風大。浮世名韁利鎖。這區區、要須識破。滄波夜月，翠微雲樹，依然還我。重結鷗盟，細聽鶯語，自歌自和。問黃沙飛鏃，紅塵走馬，又還知麼。
水龍吟
作者：張榘
朝代：宋

近家添得園亭，曉山時看飛雲過。擁石栽梅，疏池傍竹，剪除蕪汙。更喜南牆，杏腮桃臉，含羞微露。算鶯花世界，都來十畝，規模好、何須大。開放兩眉上鎖。把春前、新醅撥破。病酒無聊，且容觴客，無多酌我。底用歌喉，柳邊自有，鳴禽相和。逗歸來，折得花枝教看，似人人麼。
水龍吟
作者：張榘
朝代：宋

暮雲低鎖荒臺，憑闌四望天垂地。曼花半夜，蜚香繚繞，昔人曾記。往事悠悠，物華非舊，江山仍麗。悵斜陽芳草，長安不見，誰共灑、新亭淚。開放青巒舊址。動騷人、一番詞意。青油幕裡，相忘魚鳥，水邊雲際。卻恨清遊，未能追逐，區區僚底。問何時，脫了塵埃墨綬，為虛齋醉。
水龍吟
作者：張榘
朝代：宋

先來花較開遲，怎禁風雪摧殘過。紅英紫萼，從他點綴，翻成沾汙。一點清香，幾多穠豔，緊藏不露。伴楊花散漫，逡巡堆積，纖粟處、妝成大。多謝東君造化。把群陰、一朝除破。千機錦繡，露濃香軟，中間坐我。嚼徵含商，振金敲玉，壎篪相和。問西湖，別有一番桃李，肯同遊麼。
沁園春
作者：張榘
朝代：宋

思昔買臣，懷綬會稽，年猶五旬。算初無功用，維持國事，但將富貴，誇耀時人。未若先生，方當強仕，掌握長淮百萬軍。難摹寫，是擎天拄地，緯武經文。河濱。胡馬嘶春。便密運機籌出萬全。擁熊旗指授，鷹揚や啖，氈裘膽落，鼠逸狐奔。褒詔飛來，威名加盛，從此不須關玉門。歸朝也，看雲臺畫像，金鼎調元。
沁園春
作者：張榘
朝代：宋

綠野歸來，筇杖角巾，豈不快哉。有清泉白石，東西巖岫，翠陰紅影，高下樓臺。況是蕤賓，槐庭暑薄，照眼葵榴次第開。輕燻裡，翦香蒲為壽，一笑傳杯。栽培。多少英材。更霖雨、看看遍九垓。算支撐廈屋，正資樑棟，調和鈞鼎，須用鹽梅。旒冕興思，搢紳顒望，應有天邊丹詔催。依還是，為蒼生一起，重位元臺。
沁園春
作者：張榘
朝代：宋

靜壽先生，笑傲四並，醉眠孄窩。甚一枰棋壤，掉頭不顧，同舟風緊，袖手高歌。太白詞華，更生忠憤，為問山林老得麼。須知道，有淮碑未作，浯石當磨。年來君子無多。試屈指、如公能幾何。況芻蕘公論，新曾推許，冕旒異眷，行見蒐羅。澤潤生民，洗清兵甲，待挽錢塘江上波。功名就，訪蟠桃把玩，銅狄摩挲。
燭影搖紅
作者：張榘
朝代：宋

春小寒輕，南枝一夜陽和轉。東君先遞玉麟香，冷蕊幽芳滿。應把朱簾暮卷。更何須、金猊煙暖。千山月淡，萬里塵清，酒樽經卷。樓上胡床，笑談聲裡機謀遠。甲兵百萬出胸中，誰謂江流淺。憔悴狂胡計短。定相將、來朝悔晚。功名做了，金鼎和羹，卷藏袍雁。
瑞鶴仙
作者：張榘
朝代：宋

碧油推上客。有神機沈密，參運帷幄。威聲際沙漠。慶雲飛川泳，和燻三白。霄淵敻鬲。甚探梅、也來相約。更誰憐久客，泥深穿履，棲棲東郭。農麥。年來管好，禾黍離離，詎忘關洛。風高水涸。多少事、待韜略。看鵝池夜渡，黎明飛捷，兒輩愔愔未覺。便衝寒，鐵騎橫驅，汛掃六合。
第一峰詩·其二
作者：張榘
朝代：宋

凄，清。
露重，月明。
紗帽濕，裌衣輕。
路險僕倦，石危馬驚。
近市火數點，出林鍾一聲。
客子征鞍暫解，仙家雲關未扃。
濁酒三杯投倦榻，夢回畫被寫吟情。
絳都春
作者：張榘
朝代：宋

平山老柳。寄多少勝遊，春愁詩瘦。萬疊翠屏，一抹江煙渾如舊。晴空欄檻今何有。寂寞文章身後。喚回奇事，青油上客，放懷樽酒。知不。全淮萬里，羽書靜，草綠長亭津堠。小隊出郊，花底賡酬閒時候。和薰籌幕垂春晝。坐看蓉池波皺。主賓同會風雲，盛名可久。
飛雪滿堆山·飛雪滿群山
作者：張榘
朝代：宋

愛日烘晴，梅梢春動，曉窗客夢方還。江天萬里，高低煙樹，四望猶擁螺鬟。是誰邀滕六，釀薄暮、同雲冱寒。卻元來是，鈴閣露燻，俄忽老青山。都盡道、年來須更好，無緣農事，雨澀風慳。鵝池夜半，銜枚飛渡，看樽俎折衝間。盡青油談笑，瓊花露、杯深量寬。功名做了，雲臺寫作畫圖看。
壺中天·念奴嬌
作者：張樞
朝代：宋

雁橫迥碧，漸煙收極浦，漁唱催晚。臨水樓臺乘醉倚，雲引吟情閒遠。露腳飛涼，山眉鎖暝，玉宇冰奩滿。平波不動，桂華底印清淺。應是瓊斧修成，鉛霜搗就，舞霓裳曲遍。窈窕西窗誰弄影，紅冷芙蓉深苑。賦雪詞工，留雲歌斷，偏惹文簫怨。人歸鶴唳，翠簾十二空卷。
慶宮春·高陽臺
作者：張樞
朝代：宋

斜日明霞，殘虹分雨，軟風淺掠蘋波。聲冷瑤笙，情疏寶扇，酒醒無奈秋何。彩雲輕散，漫敲缺、銅壺浩歌。眉痕留怨，依約遠峰，學斂雙蛾。銀床露洗涼柯。屏掩香銷，忍掃裀羅。楚驛梅邊，吳江楓畔，庾郎從此愁多。草蛩喧砌，料催織、迴文鳳稜。相思遙夜，簾卷翠樓，月冷星河。
木蘭花慢
作者：張樞
朝代：宋

歌塵凝燕壘，又軟語、在雕樑。記剪燭調絃，翻香校譜，學品伊涼。屏山夢雲正暖，放東風、卷雨入巫陽。金冷紅絛孔雀，翠間彩結鴛鴦。銀缸。焰冷小蘭房。夜悄怯更長。待採葉題詩，含情贈遠，煙水茫茫。春妍尚如舊否，料啼痕、暗裡浥紅妝。須覓流鶯寄語，為誰老卻劉郎。
清平樂
作者：張樞
朝代：宋

鳳樓人獨。飛盡羅心燭。夢繞屏山三十六。依約水西雲北。曉奩懶試脂鉛。一緺鸞髻微偏。
瑞鶴仙
作者：張樞
朝代：宋

捲簾人睡起。放燕子歸來，商量春事。風光又能幾。減芳菲、都在賣花聲裡。吟邊眼底。被嫩綠、移紅換紫。甚等閒、半委東風，半委小橋流水。還是。苔痕湔雨，竹影留雲，待晴猶未。蘭舟靜艤。西湖上、多少歌吹。粉蝶兒、守定落花不去，溼重尋香兩翅。怎知人、一點新愁，寸心萬里。
謁金門
作者：張樞
朝代：宋

春夢怯。人靜玉閨平帖。睡起眉心端正貼。綽枝雙杏葉。重整金泥蹀躞。紅皺石榴裙褶。款步花陰尋蛺蝶。玉纖和粉捻。
聲聲慢
作者：張樞密
朝代：宋

星冠懶帶，鶴氅慵披，色心頓起蘭房。離了三清歸去，作個新郎。良宵自有佳景，更燒甚、清香德香。瑤臺上，便玉皇親詔，也則尋常。常觀裡、孤孤令令，爭如赴鴛闈，夜夜成雙。救苦天尊，你且遠離他方。更深酒闌歌罷，殢玉人、雲雨交相。問則甚，咱門這裡拜章。
蝦蟆石
作者：張澂
朝代：宋

千峰來南兮萬馬奔，翠麓卻立兮如飲江之黿。
湫靈沸黑兮神物生，雲霧晝晦兮風憀慄而凄清。
我愛灘瀧㶁㶁兮寒瀨齒齒，浮我江䑳兮歲不知其幾。
石中之人兮喜我不屑，華我以春花兮食我以秋實。
我棄而不即兮獨不清冷弄明月。
一萼紅
作者：張炎
朝代：宋

艤孤篷。正叢篁護碧，流水曲池通。傴僂穿巖，紆盤尋徑，忽見倒影凌空。擁一片、花陰無地，細看來、猶帶古春風。勝事園林，舊家陶謝，詩酒相逢。眼底煙霞無數，料神仙即我，何處崆峒。清氣分來，生香不斷，洞戶自有云封。認奇字、摩挲峭石，聚萬景、只在此山中。人倚虛闌喚鶴，月白千峰。
一萼紅
作者：張炎
朝代：宋

倚闌干。問綠華何事，偷餌九還丹。浣錦溪邊，餐霞竹裡，翠袖不倚天寒。照芳樹、晴光泛曉，護麼鳳、無處認冰顏。露洗春腴，風搖醉魄，聽笛江南。樹掛珊瑚冷月，嘆玉奴妝褪，仙掾詩慳。謾覓花雲，不同梨夢，推篷恍記孤山。步夜雪、前村問酒，幾消凝、把做杏花看。得似古桃流水，不到人間。
一萼紅
作者：張炎
朝代：宋

制荷衣。傍山窗卜隱，雅志可閒時。款竹門深，移花檻小，動人芳意菲菲。怕冷落、蘋洲夜月，想時將、漁笛靜中吹。塵外柴桑，燈前兒女，笑語忘歸。分得煙霞數畝，乍掃苔尋徑，撥葉通池。放鶴幽情，吟鶯歡事，老去卻願春遲。愛吾廬、琴書自樂，好襟懷、初不要人知。長日一簾芳草，一卷新詩。
國香
作者：張炎
朝代：宋

空谷幽人。曳冰簪霧帶，古色生春。結根未同蕭艾，獨抱孤貞。自分生涯淡薄，隱蓬蒿、甘老山林。風煙伴憔悴，冷落吳宮，草暗花深。霽痕消蕙雪，向崖陰飲露，應是知心。所思何處，愁滿楚水湘雲。肯信遺芳千古，尚依依、澤畔行吟。香痕已成夢，短操誰彈，月冷瑤琴。
國香
作者：張炎
朝代：宋

鶯柳煙堤。記未吟青子，曾比紅兒。嫻嬌弄春微透，鬟翠雙垂。不道留仙不住，便無夢、吹到南枝。相看兩流落，掩面凝羞，怕說當時。淒涼歌楚調，嫋餘音不放，一朵雲飛。丁香枝上，幾度款語深期。拜了花梢淡月，最難忘、弄影牽衣。無端動人處，過了黃昏，猶道休歸。
壺中天·念奴嬌
作者：張炎
朝代：宋

穿幽透密，傍園林宴樂，清時鐘鼓。簾隔波紋分晝影，融得一壺春聚。篆徑通花，花多迷徑，難省來時路。緩尋深靜，野雲松下無數。空翠暗溼荷衣，夷猶舒嘯，日涉成佳趣。香雪因風晴更落，知是山中何樹。響石橫琴，懸崖擁檻，待月慵歸去。忽來詩思，水田飛下白鷺。
壺中天·念奴嬌
作者：張炎
朝代：宋

西秦倦旅。是幾年不聽，西湖風雨。我託長鑱垂短髮，心事時看天語。吟篋空隨，征衣休換，薜荔猶堪補。山能招隱，一瓢閒掛煙樹。方嘆舊國人稀，花間忽見，傾蓋渾如故。客裡不須談世事，野老安知今古。海上盟鷗，門深款竹，風月平分取。陶然一醉，此時愁在何處。
壺中天·念奴嬌
作者：張炎
朝代：宋

長流萬里。與沈沈滄海，平分一水。孤白爭流蟾不沒，影落潛蛟驚起。瑩玉懸秋，綠房迎曉，樓觀光疑洗。紫簫聲嫋，四簷吹下清氣。遙睇浪擎空明，古愁休問，消長盈虛理。風入蘆花歌忽斷，知有漁舟閒艤。露已沾衣，鷗猶棲草，一片瀟湘意。人方酣夢，長翁元自如此。
壺中天·念奴嬌
作者：張炎
朝代：宋

瘦筇訪隱，正繁陰閒鎖，一壺幽綠。喬木蒼寒圖畫古，窈窕行人韋曲。鶴響天高，水流花淨，笑語通華屋。虛堂松外，夜深涼氣吹燭。樂事楊柳樓心，瑤臺月下，有生香堪掬。誰理商聲簾外悄，蕭瑟懸璫鳴玉。一笑難逢，四愁休賦，任我雲邊宿。倚闌歌罷，露螢飛上秋竹。
壺中天·念奴嬌
作者：張炎
朝代：宋

異鄉倦旅，問扁舟東下，歸期何日。琴劍空隨身萬里，天地誰非行客。李杜飄零，羊曇悲感，回首俱陳跡。羈懷難寫，豆蟲吟破孤寂。柳外門掩疏陰，佳人何處，溪上蘋花白。留得一方無用月，隱隱山陽聞笛。舊雨不來，風流雲散，惟有長相憶。雁書休寄，寸心分付梅驛。
壺中天·念奴嬌
作者：張炎
朝代：宋

海山縹緲。算人間自有，移來蓬島。一粒粟中生倒景，日月光融丹灶。玉洞分春，雪巢不夜，心寂凝虛照。鶴溪遊處，肯將琴劍同調。休問掛樹瓢空，窗前清意，贏得不除草。只恐漁郎曾誤入，翻被桃花一笑。潤色茶經，評量山水，如此閒方好。神仙陸地，長房應未知道。
壺中天·念奴嬌
作者：張炎
朝代：宋

楊舲萬里，笑當年底事，中分南北。須信平生無夢到，卻向而今遊歷。老柳官河，斜陽古道，風定波猶直。野人驚問，泛槎何處狂客。迎面落葉蕭蕭，水流沙共遠，都無行跡。衰草悽迷秋更綠，惟有閒鷗獨立。浪挾天浮，山邀雲去，銀浦橫空碧。扣舷歌斷，海蟾飛上孤白。
壺中天·念奴嬌
作者：張炎
朝代：宋

波明晝錦，看芳蓮迎曉，風弄晴碧。喬木千年長潤屋，清蔭圖書琴瑟。龜甲屏開，蝦鬚簾卷，瑤草秋無色。和燻蘭麝，綵衣歡擁詩伯。溪上燕往鷗還，筆床茶灶，筇竹隨遊屐。閒似神仙閒最好，未必如今閒得。書染芝香，驛傳梅信，次第來雲北。金尊須滿，月光長照歌席。
壺中天·念奴嬌
作者：張炎
朝代：宋

奚囊謝屐。向芙蓉城下，□□遊歷。江上沙鷗何所似，白髮飄飄行客。曠海乘風，長波垂釣，欲把珊瑚拂。近來楊柳，卻憐渾是秋色。日暮空想佳人，楚芳難贈，煙水分明隔。老病孤舟天地裡，惟有歌聲消得。故國荒城，斜陽古道，可奈花狼藉。他時一笑，似曾何處相識。
壺中天·念奴嬌
作者：張炎
朝代：宋

繞枝倦鵲，鬢蕭蕭、肯信如今猶客。風雪荷衣寒葉補，一點燈花懸壁。萬里舟車，十年書劍，此意青天識。泛然身世，故家休問清白。卻笑醉倒衰翁，石床飛夢，不入槐安國。只恐溪山遊未了，莫嘆飄零南北。滾滾江橫，嗚嗚歌罷，渺渺情何極。正無聊賴，天風吹下孤笛。
壺中天·念奴嬌
作者：張炎
朝代：宋

苔根抱古，透陽春、挺挺林間英物。隔水笛聲那得到，斜日空明絕壁。半樹籬邊，一枝竹外，冷豔凌蒼雪。淡然相對，萬花無此清傑。還念庾嶺幽情，江南聊折，贈行人應發。寂寂西窗閒弄影，深夜寒燈明滅。且浸芳壺，休簪短帽，照見蕭蕭發。幾時歸去，朗吟湖上香月。
壺中天·念奴嬌
作者：張炎
朝代：宋

萬塵自遠，徑松存、彷佛斜川深意。烏石罔邊猶記得，竹裡吟安一字。暗葉禽幽，虛闌荷近，暑薄遲花氣。行行且止，枯瓢枝上閒寄。不恨老卻流光，可憐歸未得，翻恨流水。落落嶺頭雲尚在，一笑生涯如此。樹老梅荒，山孤人共，隔浦船歸未。劃然長嘯，海風吹下空翠。
夜飛鵲·夜飛鵲慢
作者：張炎
朝代：宋

林霏散浮暝，河漢空雲，都緣水國秋清。綠房一夜迎向曉，海影飛落寒冰。蓬萊在何處，但危峰縹緲，玉籟無聲。文簫素約，料相逢、依舊花陰。登眺尚餘佳興，零露下衣襟，欲醉還醒。明月明年此夜，頡頏萬里，同此陰晴。霓裳夢斷，到如今、不許人聽。正婆娑桂底，誰家弄笛，風起潮生。
大聖樂
作者：張炎
朝代：宋

隱市山林，傍家池館，頓成佳趣。是幾番臨水看雲，就樹攬香，詩滿闌干橫處。翠徑小車行花影，聽一片春聲人笑語。深庭宇。對清晝漸長，閒教鸚鵡。芳情緩尋細數。愛碧草平煙紅自雨。任燕來鶯去，香凝翠暖，歌酒清時鐘鼓。二十四簾冰壺裡，有誰在簫臺猶醉舞。吹笙侶。倚高寒、半天風露。
如夢令
作者：張炎
朝代：宋

隱隱煙痕輕注。拂拂脂香微度。十二小紅樓，人與玉簫何處。歸去。歸去。醉插一枝風露。
如夢令
作者：張炎
朝代：宋

苔徑獨行清晝。瑟瑟松風如舊。出岫本無心，遲種門前楊柳。回首。回首。籬下白衣來否。
如夢令
作者：張炎
朝代：宋

不是瀟湘風雨。不是洞庭煙樹。醉倒古乾坤，人在孤篷來處。休去。休去。見說桃源無路。
惜紅衣
作者：張炎
朝代：宋

兩翦秋痕，平分水影，炯然冰潔。未識新愁，眉心倩人貼。無端醉裡，通一笑、柔花盈睫。痴絕。不解送情，倚銀屏斜瞥。長歌短舞，換羽移宮，飄飄步迴雪。扶嬌倚扇，欲把豔懷說。□□杜郎重到，只慮空江桃葉。但數峰猶在，如傍那家風月。
慶春宮·高陽臺
作者：張炎
朝代：宋

波盪蘭觴，鄰分杏酪，晝輝冉冉烘晴。罥索飛仙，戲船移景，薄遊也自忺人。短橋虛市，聽隔柳、誰家賣餳。月題爭系，油壁相連，笑語逢迎。池亭小隊秦箏。就地圍香，臨水湔裙。冶態飄雲，醉妝扶玉，未應閒了芳情。旅懷無限，忍不住、低低問春。梨花落盡，一點新愁，曾到西泠。
慶春宮·高陽臺
作者：張炎
朝代：宋

蟾窟研霜，蜂房點蠟，一枝曾伴涼宵。清氣初生，丹心未折，濃豔到此都消。避風歸去，貯金屋、妝成漢嬌。慄肌微潤，和露吹香，直與秋高。小山舊隱重招。記得相逢，古道迢遙。把酒長歌，插花短舞，誰在水國吹簫。餘音何處，看萬里、星河動搖。廣庭人散，月淡天心，鶴下銀橋。
慶清朝
作者：張炎
朝代：宋

淺草猶霜。融泥未燕，晴梢潤葉初乾。閒扶短策，鄰家小聚清歡。錯認籬根是雪，梅花過了一番寒。風還峭，較遲芳信，恰是春殘。此境此時此意，待移琴獨去，石冷慵彈。飄飄爽氣，飛鳥相與俱還。醉裡不知何處，好詩盡在夕陽山。山深杳，更無人到，流水花間。
掃花遊·掃地遊
作者：張炎
朝代：宋

煙霞萬壑，記曲徑幽尋，霽痕初曉。綠窗窈窕。看隨花甃石，就泉通沼。幾日不來，一片蒼雲未掃。自長嘯。悵喬木荒涼，都是殘照。碧天秋浩渺。聽虛籟泠泠，飛下孤峭。山空翠老。步仙風，怕有采芝人到。野色閒門，芳草不除更好。境深悄。比斜川、又清多少。
掃花遊·掃地遊
作者：張炎
朝代：宋

嫩寒禁暖，正草色侵衣，野光如洗。去城數里。繞長堤是柳，釣船深艤。小立斜陽，試數花風第幾。問春意。待留取斷紅，心事難寄。芳訊成拈指。甚遠客他鄉，老懷如此。醉餘夢裡。尚分明認得，舊時羅綺。可惜空簾，誤卻歸來燕子。勝遊地。想依然、斷橋流水。
數花風·鳳凰閣
作者：張炎
朝代：宋

好遊人老，秋鬢蘆花共色。征衣猶戀去年客。古道依然黃葉。誰家蕭瑟。自笑我、如何是得。酒樓仍在，流落天涯醉白。孤城寒樹美人隔。煙水此程應遠，須尋梅驛。又漸數、花風第一。
新雁過妝樓
作者：張炎
朝代：宋

風雨不來，深院悄、清事正滿東籬。杖藜重到，秋氣冉冉吹衣。瘦碧飄蕭搖露便，膩黃秀野拂霜枝。憶芳時。翠微喚酒，江雁初飛。湘潭無人吊楚，嘆落英自採，誰寄相思。淡泊生涯，聊伴老圃斜暉。寒香應遍故里，想鶴怨山空猶未歸。歸何晚，問徑松不語，只有花知。
新雁過妝樓
作者：張炎
朝代：宋

遍插茱萸。人何處、客裡頓懶攜壺。雁影涵秋，絕似暮雨相呼。料得曾留堤上月，舊家伴侶有書無。謾嗟吁。數聲怨抑，翻致無書。誰識飄零萬里，更可憐倦翼，同此江湖。飲啄關心，知是近日何如。陶潛尚存菊徑，且休羨松風陶隱居。沙汀冷，揀寒枝、不似煙水黃蘆。
春從天上來
作者：張炎
朝代：宋

海上回槎。認舊時鷗鷺，猶戀蒹葭。影散香消，水流雲在，疏樹十里寒沙。難問錢塘蘇小，都不見、擘竹分茶。更堪嗟。似荻花江上，誰弄琵琶。煙霞。自延晚照，盡換了西林，窈窕紋紗。蝴蝶飛來，不知是夢，猶疑春在鄰家。一掬幽懷難寫，春何處、春已天涯。減繁華。是山中杜宇，不是楊花。
木蘭花慢
作者：張炎
朝代：宋

龜峰深處隱，巖壑靜、萬塵空。任一路白雲，山童休掃，卻似崆峒。只恐爛柯人到，怕光陰、不與世間同。旋採生枝帶葉，微煎石鼎團龍。從容。吟嘯百年翁。行樂少扶筇。向鏡水傳心，柴桑袖手，門掩清風。如何晉人去後，好林泉、都在夕陽中。禪外更無今古，醉歸明月千松。
木蘭花慢
作者：張炎
朝代：宋

風雷開永珍，散天影、入虛壇。看峭壁重雲，奇峰獻玉，光洗琅玕。青苔古痕暗裂，映參差、石乳倒懸山。那得虛無幻境，元來透澈玄關。躋攀。竟日忘還。空翠滴、逼衣寒。想邃宇陰陰，爐存太乙，難覓飛丹。泠然洞靈去遠，甚千年、都不到人間。見說尋真有路，也須容我清閒。
木蘭花慢
作者：張炎
朝代：宋

錦街穿戲鼓，聽鐵馬、響春冰。甚舞繡歌雲，歡情未足，早已收燈。從今便須勝賞，步青青、野色一枝藤。落魄花間酒侶，溫存竹裡吟朋。休憎。短髮鬅鬙。遊興懶、我何曾。任蹴踏芳塵，尋蕉覆鹿，自笑無能。清狂尚如舊否，倚東風、嘯詠古蘭陵。十里梅花霽雪，水邊樓觀先登。
木蘭花慢
作者：張炎
朝代：宋

萬花深處隱，安一點、世塵無。步翠麓幽尋，白雲自在，流水縈紆。攜歌緩遊細賞，倩何人、重寫輞川圖。遲日香生草木，淡風聲和琴書。安居。歌引巾車。童放鶴、我知魚。看靜裡閒中，醒來醉後，樂意偏殊。桃源帶春去遠，有園林、如此更何如。回首丹光滿谷，恍然卻是蓬壺。
木蘭花慢
作者：張炎
朝代：宋

目光牛背上，更時把、漢書看。記落葉江城，孤雲海樹，漂泊忘還。懸知偶然是夢，夢醒來、未必是邯鄲。笑指螢燈借暖，愁憐鏡雪驚寒。投閒。寄傲怡顏。要一似、白鷗閒。且旋緝荷衣，琴尊客裡，歲月人間。菟裘漸營瘦竹，任重門、近水隔花關。數畝清風自足，元來不在深山。
木蘭花慢
作者：張炎
朝代：宋

江南無賀老，看萬壑、出清冰。想柳思周情，長歌短詠，密與傳燈。山川潤分秀色，稱醉揮、健筆剡溪藤。一語不談俗事，幾人來結吟朋。堪憎。我發鬅鬙。頻賦曲、舊時曾。但春蚓秋蛩，寒籬晚砌，頗嘆非能。何如種瓜種秫，帶一鋤、歸去隱東陵。野嘯天風兩耳，翠微深處孫登。
木蘭花慢
作者：張炎
朝代：宋

水痕吹杏雨，正人在、隔江船。看燕集春蕪，漁棲暗竹，溼影浮煙。餘寒尚猶戀柳，怕東風、未肯擘晴綿。愁重遲教醉醒，夢長催得詩圓。樓前。笑語當年。情款密、思留連。記白月依弦，青天墮酒，袞袞山川。垂髫至今在否，倚飛臺、誰擲買花錢。不是尋春較晚，都緣聽得啼鵑。
木蘭花慢
作者：張炎
朝代：宋

採芳洲薜荔，流水外、白鷗前。度萬壑千巖，晴嵐暖翠，心目娟娟。山川。自今自古，怕依然。認得米家船。明月閒延夜語，落花靜擁春眠。吟邊。象筆蠻箋。清絕處、小留連。正寂寂江潭，樹猶如此，那更啼鵑。居廛。閉門隱几，好林泉。都在臥遊邊。記得當時舊事，誤人卻是桃源。
木蘭花慢
作者：張炎
朝代：宋

幽棲身懶動，邃庭悄、日偏長。甚不隱山林，不喧車馬，不斷生香。澄心淡然止水，笑東風、引得落花忙。慵對魚翻暗藻，閒留鶯管垂楊。徜徉。淨幾明窗。穿窈窕、染芬芳。看白鶴無聲，蒼雲息影，物外行藏。桃源去塵更遠，問當年、何事識漁郎。爭似重門晝掩，自看生意池塘。
木蘭花慢
作者：張炎
朝代：宋

二分春是雨，採香徑、綠陰鋪。正私語晴蛙，于飛晚燕，閒掩紋疏。流光慣欺病酒，問楊花、過了有花無。啼鴂初聞院宇，釣船猶系菰蒲。林逋。樹老山孤。渾忘卻、隱西湖。嘆扇底歌殘，蕉間夢醒，難寄中吳。秋痕尚懸鬢影，見蓴絲、依舊也思鱸。黏壁蝸涎幾許，清風只在樵漁。
木蘭花慢
作者：張炎
朝代：宋

二分春到柳，青未了，欲婆娑。甚書劍飄零，身猶是客，歲月頻過。西湖故園在否，怕東風、今日落梅多。抱瑟空行古道，盟鷗頓冷清波。知麼。老子狂歌。心未歇，鬢先斑。嘆敝卻貂裘，驅車萬里，風雪關河。燈前恍疑夢醒，好依然、只著舊漁蓑。流水桃花漸暖，酒船不去如何。
梅子黃時雨
作者：張炎
朝代：宋

流水孤村，愛塵事頓消，來訪深隱。向醉裡誰扶，滿身花影。鷗鷺相看如瘦，近來不是傷春病。嗟流景。竹外野橋，猶系煙艇。誰引。斜川歸興。便啼鵑縱少，無奈時聽。待棹擊空明，魚波千頃。彈到琵琶留不住，最愁人是黃昏近。江風緊。一行柳陰吹暝。
水龍吟
作者：張炎
朝代：宋

幾番問竹平安，雁書不盡相思字。籬根半樹，村深孤艇，闌干屢倚。遠草兼雲，凍河膠雪，此時行李。望去程無數，幷州回首，還又渡、桑乾水。笑我曾遊萬里。甚匆匆、便成歸計。江空歲晚，棲遲猶在，吳頭楚尾。疏柳經寒，斷槎浮月，依然憔悴。待相逢、說與相思，想亦在、相思裡。
水龍吟
作者：張炎
朝代：宋

亂紅飛已無多，豔遊終是如今少。一番雨過，一番春減，催人漸老。倚檻調鶯，捲簾收燕，故園空杳。奈關愁不住，悠悠萬里，渾恰似、天涯草。不擬相逢古道。才疑夢、又還驚覺。清風在柳，江搖白浪，舟行趁曉。遮莫重來，不如休去，怎堪懷抱。那知又、五柳門荒，曾聽得、鵑啼了。
水龍吟
作者：張炎
朝代：宋

仙人掌上芙蓉，涓涓猶溼金盤露。輕妝照水，纖裳玉立，飄搖似舞。幾度消凝，滿湖煙月，一汀鷗鷺。記小舟夜悄，波明香遠，渾不見、花開處。應是浣紗人妒。褪紅衣、被誰輕誤。閒情淡雅，冶容清潤，憑嬌待語。隔浦相逢，偶然傾蓋，似傳心素。怕湘皋佩解，綠雲十里，捲風西去。
法曲獻仙音
作者：張炎
朝代：宋

梅失黃昏，雁驚白晝，脈脈斜飛雲表。絮不生萍，水疑浮玉，此景正宜舒嘯。記夜悄、曾乘興，何必見安道。系船好。想前村、未知甚處。吟思苦，誰遊灞橋路杳。清飲一瓢寒，又何妨、分傍茶灶。野屋蕭蕭，任樓中、低唱人笑。漸東風解凍，怕有桃花流到。
法曲獻仙音
作者：張炎
朝代：宋

雲隱山暉，樹分溪影，未放妝臺簾卷。篝密籠香，鏡圓窺粉，花深自然寒淺。正人在、銀屏底，琵琶半遮面。語聲軟。且休彈、玉關愁怨。怕喚起西湖，那時春感。楊柳古灣頭，記小憐、隔水曾見。聽到無聲，謾贏得、情緒難翦。把一襟心事，散入落梅千點。
淒涼犯
作者：張炎
朝代：宋

蕭疏野柳嘶寒馬，蘆花深、還見遊獵。山勢北來，甚時曾到，醉魂飛越。酸風自咽。擁吟鼻、征衣暗裂。正悽迷，天涯羈旅，不似灞橋雪。誰念而今老，懶賦長楊，倦懷休說。空憐斷梗夢依依，歲華輕別。待擊歌壺，怕如意、和冰凍折。且行行，平沙萬里盡是月。
淒涼犯
作者：張炎
朝代：宋

西風暗翦荷衣碎，柔絲不解重緝。荒煙斷浦，晴暉歷亂，半山搖碧。悠悠望極。忍獨聽、秋聲漸急。更憐他、蕭條柳發，相與動秋色。老態今如此，猶自留連，醉筇遊屐。不堪瘦影，渺天涯、盡成行客。因甚忘歸，謾吹裂、山陽夜笛。夢三十六陂流水，去未得。
淡黃柳
作者：張炎
朝代：宋

楚腰一捻。羞翦青絲結。力未勝春嬌怯怯。暗託鶯聲細說。愁蹙眉心鬥雙葉。正情切。柔枝未堪折。應不解、管離別。奈如今已入東風睫。望斷章臺，馬蹄何處，閒了黃昏淡月。
清平樂
作者：張炎
朝代：宋

□□晴樹。寒食無風雨。記得當時遊冶處。桂底一身香露。神仙只在蓬萊。不知白鶴飛來。乘興飄然歸去，瞋人踏破青苔。
清平樂
作者：張炎
朝代：宋

□花一葉。比似前時別。煙水茫茫無處說。冷卻西湖□月。貞芳只合深山。紅塵了不相關。留得許多清影，幽香不到人間。
清平樂
作者：張炎
朝代：宋

一犁初卸。息影斜陽下。角上漢書何不掛。老子近來慵跨。煙村草樹離離。臥看流水忘歸。莫飲山中清味，怕教洗耳人知。
清平樂
作者：張炎
朝代：宋

丹丘瑤草。不許秋風掃。記得對花曾被惱。猶似前時春好。湘皋閒立雙清。相看波冷無聲。獨說長生未老，不知老卻梅兄。
清平樂
作者：張炎
朝代：宋

五湖一葉。風浪何時歇。醉裡不知花影別。依舊空山明月。夜深鶴怨歸遲。此時那處堪歸。門外一株楊柳，折來多少相思。
清平樂
作者：張炎
朝代：宋

候蛩悽斷。人語西風岸。月落沙平江似練。望盡蘆花無雁。暗教愁損蘭成，可憐夜夜關情。只有一枝梧葉，不知多少秋聲。
清平樂
作者：張炎
朝代：宋

平沙流水。葉老蘆花未。落雁無聲還有字。一片瀟湘古意。扁舟記得幽尋。相尋只在□□。莫趁春風飛去，玉關夜雪猶深。
清平樂
作者：張炎
朝代：宋

採芳人杳。頓覺遊情少。客裡看春多草草。總被詩愁分了。去年燕子天涯。今年燕子誰家。三月休聽夜雨，如今不是催花。
清平樂
作者：張炎
朝代：宋

暗香千樹。結屋中間住。明月一方流水護。夢入梨雲深處。清冰隔斷塵埃。無人踏碎蒼苔。一似逋仙歸後，吟詩不下山來。
清平樂
作者：張炎
朝代：宋

柳間花外。日日離人淚。憶得樓心和月醉。落葉與愁俱碎。如今一笑吳中。眼青猶認衰翁。先泛扁舟煙水，西湖多定相逢。
清平樂
作者：張炎
朝代：宋

百花開後。一朵疑堆繡。絕色年年常似舊。因甚不隨春瘦。脂痕淡約蜂黃。可憐獨倚新妝。太白醉遊何處，定應忘了沈香。
清平樂
作者：張炎
朝代：宋

轡搖銜鐵。蹴踏平原雪。勇趁軍聲曾汗血。閒過昇平時節。茸茸春草天涯。涓涓野水晴沙。多少驊騮老去，至今猶困鹽車。
清平樂
作者：張炎
朝代：宋

黑雲飛起。夜月啼湘鬼。魂返靈根無二紙。千古不隨流水。香心淡染清華。似花還似非花。要與閒梅相處，孤山山下人家。
清平樂
作者：張炎
朝代：宋

□□不了。都被紅塵老。一粒粟中休道好。弱水竟通蓬島。孤雲漂泊難尋。如今卻在□□。莫趁清風出岫，此中方是無心。
滿江紅
作者：張炎
朝代：宋

江上相逢，更秉燭、渾疑夢裡。寂寞久，瑟弦塵斷，為君重理。紫綬金章都莫問，醉中□送揶揄鬼。看滿頭、白雪欲消難，春風起。雲一片，身千里。漂泊地，東西水。嘆十年不見，我生能幾。慷慨悲歌驚淚落，古人未必皆如此。想今人、愁似古人多，如何是。
漁歌子
作者：張炎
朝代：宋

□□□□半樹梅。捲簾一色玉蓬萊。宜嘯詠，莫徘徊。乘興扁舟好去來。
漁歌子
作者：張炎
朝代：宋

□□□□濯塵纓。嚴瀨磻溪有重輕。多少事，古今情。今人當似古人清。
漁歌子
作者：張炎
朝代：宋

□□□□白雲多。童子貪眠枕綠蓑。莞爾笑，浩然歌。奈此蕭蕭落葉何。
燭影搖紅
作者：張炎
朝代：宋

閒苑深迷，趁香隨粉都行遍。隔窗花氣暖扶春，只許鶯鶯佔。燭焰晴烘醉臉。想東鄰、偷窺笑眼。欲尋無處，暗掐新聲，銀屏斜掩。一片雲閒，那知顧曲周郎怨。看花猶自未分明，畢竟何時見。已信仙緣較淺。謾凝思、風簾倒卷。出門一笑，月落江橫，數峰天遠。
燭影搖紅
作者：張炎
朝代：宋

隔水呼舟，採香何處追遊好。一年春事二分花，猶有花多少。容易繁華過了。趁園林、飛紅未掃。舊酲新醉，幾日不來，綠陰芳草。
燭影搖紅
作者：張炎
朝代：宋

舟艤鷗波，訪鄰尋裡愁都散。老來猶似柳風流，先露看花眼。閒把花枝試揀。笑盈盈，和香待翦。也應回首，紫曲門荒，當年遊慣。簫鼓黃昏，動人心處情無限。錦街不甚月明多，早已驕塵滿。才過風柔夜暖。漸迤邐、芳程遞趲。向西湖去，那裡人家，依然鶯燕。
玉漏遲
作者：張炎
朝代：宋

竹多塵自掃。幽通徑曲，禪房深窈。空翠吹衣，坐對閒雲舒嘯。寒木猶懸故葉，又過了、一番殘照。經院悄。詩夢正迷，獨憐衰草。幽趣盡屬閒僧，渾未識人間，落花啼鳥。呼酒憑高，莫問四愁三笑。可惜秦山晉水，甚卻向、此時登眺。清趣少。那更好遊人老。
瑞鶴仙
作者：張炎
朝代：宋

楚雲分斷雨。問那回、因甚琴心先許。匆匆話離緒。正花房蜂鬧，著春無處。殘歌剩舞。尚隱約、當時院宇。黯消凝、銅雀深深，忍把小喬輕誤。休賦。玉尊別後，老葉沈溝，暗珠還浦。歡遊再數。能幾日、採芳去。最無端做了，霎時嬌夢，不道風流恁苦。把餘情、付與秋蛩，夜長自語。
瑣窗寒
作者：張炎
朝代：宋

亂雨敲春，深煙帶晚，水窗慵憑。空簾謾卷，數日更無花影。怕依然、舊時燕歸，定應未識江南冷。最憐他、樹底蔫紅，不語揹人吹盡。清潤。通幽徑。待移燈翦韭，試香溫鼎。分明醉裡，過了幾番風信。想竹間、高閣半開，小車未來猶自等。傍新晴、隔柳呼船，待教潮信穩。
瑣窗寒
作者：張炎
朝代：宋

斷碧分山，空簾剩月，故人天外。香留酒殢。蝴蝶一生花裡。想如今、醉魂未醒，夜臺夢語秋聲碎。自中仙去後，詞箋賦筆，便無清致。都是。淒涼意。悵玉笥埋雲，錦袍歸水。形容憔悴。料應也、孤吟山鬼。那知人、彈折素弦，黃金鑄出相思淚。但柳枝、門掩枯陰，候蛩愁暗葦。
瑤臺聚八仙·新雁過妝樓
作者：張炎
朝代：宋

近水橫斜。先得月、玉樹宛若籠紗。散跡苔裀，墨暈淨洗鉛華。誤入羅浮身外夢，似花又卻似非花。探寒葩。倩人醉裡，扶過溪沙。竹籬幾番倦倚，看乍無乍有，如寄生涯。更好一枝，時到素壁簷牙。香深與春暗卻，且休把江頭千樹誇。東家女，試淡妝顛倒，難勝西家。
瑤臺聚八仙·新雁過妝樓
作者：張炎
朝代：宋

老圃堪嗟。深夜雨、紫英猶傲霜華。暖宿籬根，飛去想怯寒沙。採摘浮杯如戲水，晚香淡似夜來些。背風斜。翠苔徑裡，描繡人誇。白頭共開笑口，看試妝滿插，雲髻雙丫。蝶也休愁，不是舊日疏葩。連枝願為比翼，問因甚寒城獨自花。悠然意，對九江山色，還醉陶家。
瑤臺聚八仙·新雁過妝樓
作者：張炎
朝代：宋

秋水涓涓。人正遠、魚雁待拂吟箋。也知遊意，多在第二橋邊。花底鴛鴦深處影，柳陰淡隔裡湖船。路綿綿。夢吹舊笛，如此山川。平生幾謝屐，任放歌自得，直上風煙。峭壁誰家，長嘯竟落松前。十年孤劍萬里，又何似、畦分抱甕泉。山中酒，且醉餐石髓，白眼青天。
瑤臺聚八仙·新雁過妝樓
作者：張炎
朝代：宋

楚竹閒挑。千日酒、樂意稍稍漁樵。那回輕散，飛夢便覺迢遙。似隔芙蓉無路到，如何共此可憐宵。舊愁消。故人念我，來問寂寥。登臨試開笑口，看垂垂短髮，破帽休飄。款語微吟，清氣頓掃花妖。明朝柳岸醉醒，又知在煙波第幾橋。懷人處，任滿身風露，踏月吹簫。
瑤臺聚八仙·新雁過妝樓
作者：張炎
朝代：宋

春樹江東。吟正遠、清氣竟入崆峒。問餘棲處，只在縹緲山中。此去山中何所有，芰荷制了集芙蓉。且扶筇。倦遊萬里，獨對青松。行藏也須在我，笑晉人為菊，出岫方濃。淡然無心，古意且許誰同。飛符夜深潤物，自呼起蒼龍雨太空。舒還卷，看滿樓依舊，霽日光風。
瑤臺聚八仙·新雁過妝樓
作者：張炎
朝代：宋

帶雨春潮。人不渡、沙外曉色迨遙。自橫深靜，誰見隔柳停橈。知我知魚未是樂，轉篷閒趁白鷗招。任風飄。夜來酒醒，何處江皋。泛宅浮家更好，度菰蒲影裡，濯足吹簫。坐閱千帆，空競萬里波濤。他年五湖訪隱，第一是吳淞第四橋。玄真子、共遊煙水，人月俱高。
瑤臺聚八仙·新雁過妝樓
作者：張炎
朝代：宋

屋上青山。青未了、凌虛試一憑欄。亂峰疊嶂，無限古色蒼寒。正喜雲閒雲又去，片雲未識我心閒。對林巒。底須謝屐，何用躋攀。三十六梯眺遠，任半空笑語，飛落人間。賦筆吟箋，塵事竟不相關。朝來自然氣爽，更好是秋屏宜晚看。蓬壺裡，有天開圖畫，休喚邊鸞。
祝英臺近
作者：張炎
朝代：宋

路重尋，門半掩、苔老舊時樹。採藥雲深，童子更無語。怪他流水迢迢，湖天日暮，想只在、蘆花多處。謾延佇。姓名題上芭蕉，涼夜未風雨。賦了秋聲，還賦斷腸句。幾回獨立長橋，扁舟欲喚，待招取、白鶴歸去。
紅情·暗香
作者：張炎
朝代：宋

無邊香色。記涉江自採，錦機雲密。翦翦紅衣，學舞波心舊曾識。一見依然似語，流水遠、幾回空憶。看□□、倒影窺妝，玉潤露痕溼。閒立。翠屏側。愛向人弄芳，背酣斜日。料應太液。三十六宮土花碧。清與凌風更爽，無數滿汀洲如昔。泛片葉、煙浪裡，臥橫紫笛。
綠意·疏影
作者：張炎
朝代：宋

碧圓自潔。向淺洲遠渚，亭亭清絕。猶有遺簪，不展秋心，能卷幾多炎熱。鴛鴦密語同傾蓋，且莫與、浣紗人說。恐怨歌、忽斷花風，碎卻翠雲千疊。回首當年漢舞，怕飛去、謾皺留仙裙摺。戀戀青衫，猶染枯香，還嘆鬢絲飄雪。盤心清露如鉛水，又一夜、西風吹折。喜靜看、匹練秋光，倒瀉半湖明月。
聲聲慢
作者：張炎
朝代：宋

門當竹徑，鷺管苔磯，煙波自有閒人。棹入孤村，落照正滿寒汀。桃花遠迷洞口，想如今、方信無秦。醉夢醒，向滄浪容與，淨濯蘭纓。欸乃一聲歸去，對筆床茶灶，寄傲幽情。雨笠風蓑，古意謾說玄真。知魚淡然自樂，釣清名、空在絲綸。笑未已，笑嚴陵、還笑渭濱。
聲聲慢
作者：張炎
朝代：宋

荷衣消翠，蕙帶餘香，燈前共語生平。苦竹黃蘆，都是夢裡遊情。西湖幾番夜雨，怕如今、冷卻鷗盟。倩寄遠，見故人說道，杜老飄零。難挽清風飛佩，有相思都在，斷柳長汀。此別何如，一笑寫入瑤琴。天空水雲變色，任愔愔、山鬼愁聽。興未已，更何妨、彈到廣陵。
聲聲慢
作者：張炎
朝代：宋

穿花省路，傍竹尋鄰，如何故隱都荒。問取堤邊，因甚減卻垂楊。消磨縱然未盡，滿煙波、添了斜陽。空嘆息，又翻成無限，杜老淒涼。一舸清風何處，把秦山晉水，分貯詩囊。發已飄飄，休問歲晚空江。松陵試招舊隱，怕白鷗、猶識清狂。漸溯遠，望幷州、卻是故鄉。
聲聲慢
作者：張炎
朝代：宋

百花洲畔，十里湖邊，沙鷗未許盟寒。舊隱琴書，猶記渭水長安。蒼雲數千萬疊，卻依然、一笑人間。似夢裡，對清尊白髮，秉燭更闌。渺渺煙波無際，喚扁舟欲去，且與憑闌。此別何如，能消幾度陽關。江南又聽夜雨，怕梅花、零落孤山。歸最好，甚閒人，猶自未閒。
聲聲慢
作者：張炎
朝代：宋

鬟絲溼霧，扇錦翻桃，尊前乍識歐蘇。賦筆吟箋，光動萬顆驪珠。英英歲華未老，怨歌長、空擊銅壺。細看取，有飄然清氣，自與塵疏。兩水猶存三徑，嘆綠窗窈窕，謾長新浦。茂苑扁舟，底事夜雨江湖。當年柳枝放卻，又不知、樊素何如。向醉裡，暗傳香、還記也無。
聲聲慢
作者：張炎
朝代：宋

晴光轉樹，曉氣分嵐，何人野渡橫舟。斷柳枯蟬，涼意正滿西州。匆匆載花載酒，便無情、也自風流。芳晝短，奈不堪深夜，秉燭來遊。誰識山中朝暮，向白雲一笑，今古無愁。散發吟商，此興萬里悠悠。清狂未應似我，倚高寒、隔水呼鷗。須待月，冼多清、都付與秋。
聲聲慢
作者：張炎
朝代：宋

平沙催曉，野水驚寒，遙岑寸碧煙空。萬里冰霜，一夜換卻西風。晴梢漸無墜葉，撼秋聲、都是梧桐。情正遠，奈吟湘賦楚，近日偏慵。客裡依然清事，愛窗深帳暖，戲揀香筒。片霎歸程，無奈夢與心同。空教故林怨鶴，掩閒門、明月山中。春又小，甚梅花、猶自未逢。
聲聲慢
作者：張炎
朝代：宋

寒花清事，老圃閒人，相看秋色霏霏。帶葉分根，空翠半溼荷衣。沅湘舊愁未減，有黃金、難鑄相思。但醉裡，把苔箋重譜，不許春知。聊慰幽懷古意，且頻簪短帽，休怨斜暉。採摘無多，一笑竟日忘歸。從教護香徑小，似東山、還似東籬。待去隱，怕如今、不是晉時。
聲聲慢
作者：張炎
朝代：宋

因風整帽，借柳維舟，休登故苑荒臺。去歲何年，遊處半入蒼苔。白鷗舊盟未冷，但寒沙、空與愁堆。謾嘆息，問西門灑淚，不忍徘徊。眼底江山猶在，把冰弦彈斷，苦憶顏回。一點歸心，分付布襪青鞋。相尋已期到老，那知人、如此情懷。悵望久，海棠開、依舊燕來。
聲聲慢
作者：張炎
朝代：宋

□聲短棹，柳色長條，無花但覺風香。萬境天開，逸興縱我清狂。白鷗更閒似我，趁平蕪、飛過斜陽。重嘆息，卻如何不□，夢裡黃梁。一自三高非舊，把詩囊酒具，千古淒涼。近日煙波，樂事盡逐漁忙。山橫洞庭夜月，似瀟湘、不似瀟湘。歸未得，數清遊、多在水鄉。
聲聲慢
作者：張炎
朝代：宋

山風古道，海國輕車，相逢只在東瀛。淡薄秋光，恰似此日遊情。休嗟鬢絲斷雪，喜閒身、重渡西泠。又溯遠，趁回潮拍岸，斷浦揚舲。莫向長亭折柳，正紛紛落葉，同是飄零。舊隱新招。知住第幾層雲。疏籬尚存晉菊，想依然、認得淵明。待去也，最愁人，猶戀故人。
聲聲慢
作者：張炎
朝代：宋

煙堤小舫，雨屋深燈，春衫慣染京塵。舞柳歌桃，心事暗惱東鄰。渾疑夜窗夢蝶，到如今、猶宿花陰。待喚起，甚江蘺搖落，化作秋聲。回首曲終人遠，黯消魂、忍看朵朵芳雲。潤墨空題，惆悵醉魄難醒。獨憐水樓賦筆，有斜陽、不怕登臨。愁未了，聽殘鶯、、啼過柳陰。
臺城路·齊天樂
作者：張炎
朝代：宋

一窗煙雨不除草。移家靜藏深窈。東晉圖書，南山杞菊，誰識幽居懷抱。疏陰未掃。嘆喬木猶存，易分殘照。慷慨悲歌，故人多向近來老。相逢何事欠早。愛吟心共苦，此意難表。野水無鷗，閒門斷柳，不滿清風一笑。荷衣制了。待尋壑經丘，溯雲孤嘯。學取淵明，抱琴歸去好。
臺城路·齊天樂
作者：張炎
朝代：宋

薛濤箋上相思字，重開又還重摺。載酒船空，眠波柳老，一縷離痕難折。虛沙動月。嘆千里悲歌，唾壺敲缺。卻說巴山，此時懷抱那時節。寒香深處話別。病來渾瘦損，懶賦情切。太白閒雲，新豐舊雨，多少英遊消歇。回潮似咽。送一點秋心，故人天末。江影沈沈，露涼鷗夢闊。
臺城路·齊天樂
作者：張炎
朝代：宋

郎吟未了西湖酒，驚心又歌南浦。折柳官橋，呼船野渡，還聽垂虹風雨。漂流最苦。況如此江山，此時情緒。怕有鴟夷，笑人何事載詩去。荒臺只今在否。登臨休望遠，都是愁處。暗草埋沙，明波洗月，誰念天涯羈旅。荷陰未暑。快料理歸程，再盟鷗鷺。只恐空山，近來無杜宇。
臺城路·齊天樂
作者：張炎
朝代：宋

雲多不記山深淺，人行半天巖壑。曠野飛聲，虛空倒影，松掛危峰疑落。流泉噴薄。自窈窕尋源，引瓢孤酌。倦倚高寒，少年遊事老方覺。幽尋閒院邃閣。樹涼僧坐夏，翻笑行樂。近竹驚秋，穿蘿誤晚，都把塵緣消卻。東林似昨。待學取當年，晉人曾約。童子何知，故山空放鶴。
臺城路·齊天樂
作者：張炎
朝代：宋

分明柳上春風眼，曾看少年人老。雁拂沙黃，天垂海白，野艇誰家昏曉。驚心夢覺。謾慷慨悲歌，賦歸不早。想得相如，此時終是倦遊了。經行幾度怨別，酒痕消未盡，空被花惱。茂苑重來，竹溪深隱，還勝飄零多少。羈懷頓掃。尚識得妝樓，那回蘇小。寄語盟鷗，問春何處好。
臺城路·齊天樂
作者：張炎
朝代：宋

十年前事翻疑夢，重逢可憐俱老。水國春空，山城歲晚，無語相看一笑。荷衣換了。任京洛塵沙，冷凝風帽。見說吟情，近來不到謝池草。歡遊曾步翠窈。亂紅迷紫曲，芳意今少。舞扇招香，歌橈喚玉，猶憶錢塘蘇小。無端暗惱。又幾度留連，燕昏鶯曉。回首妝樓，甚時重去好。
臺城路·齊天樂
作者：張炎
朝代：宋

幾年槐市槐花冷，天風又還吹起。故篋重尋，閒書再整，猶記燈窗滋味。渾如夢裡。見說道如今，早催行李。快買扁舟，第一橋邊趁流水。陽關須是醉酒，柳條休要折，爭似攀桂。舊有家聲，榮看世美，方了平生英氣。瓊林宴喜。帶雪絮歸來，滿庭春意。事業方新，大鵬九萬里。
臺城路·齊天樂
作者：張炎
朝代：宋

扁舟忽過蘆花浦。閒情便隨鷗去。水國吹簫，虹橋問月，西子如今何許。危欄謾撫。正獨立蒼茫，半空飛露。倒影虛明，洞庭波映廣寒府。魚龍吹浪自舞。渺然凌萬頃，如聽風雨。夜氣浮山，晴暉蕩日，一色無尋秋處。驚鳧自語。尚記得當時，故人來否。勝景平分，此心遊太古。
臺城路·齊天樂
作者：張炎
朝代：宋

春風不暖垂楊樹，吹卻絮雲多少。燕子人家，夕陽巷陌，行入野畦深窈。籌花鬥草。記小舫尋芳，斷橋初曉。那日心情，幾人同向近來老。消憂何處最好。夜深頻秉燭，猶是遲了。南浦歌闌，東林社冷，贏得如今懷抱。吟悰暗惱。待醉也慵聽，勸歸啼鳥。怕擾離愁，亂紅休去掃。
臺城路·齊天樂
作者：張炎
朝代：宋

桃花零落玄都觀，劉郎此情誰語。鬢髮蕭疏，襟懷淡薄，空賦天涯羈旅。離情萬縷。第一是難招，舊鷗今雨。錦瑟年華，夢中猶記豔遊處。依依心事最苦。片帆渾是月，獨抱悽楚。屋破容秋，床空對雨，迷卻青門瓜圃。初荷未暑。嘆極目煙波，又歌南浦。燕忽歸來，翠簾深幾許。
臺城路·齊天樂
作者：張炎
朝代：宋

清時樂事中園賦，怡情楚花湘草。秀色通簾，生香聚酒，修景常留池沼。閒居自好。奈車馬喧塵，未教閒了。把菊清遊，冷紅飛下洞庭曉。尋泉同步翠杳。更將秋共遠，書畫船小。款竹誰家，盟鷗某水，白月光涵圓嶠。天浮浩渺。稱綠髮飄飄，溯風舒嘯。緩築堤沙，渭濱人未老。
臺城路·齊天樂
作者：張炎
朝代：宋

當年不信江湖老，如今歲華驚晚。路改家迷，花空陰落，誰識重來劉阮。殊鄉頓遠。甚猶帶羈懷，雁悽蛩怨。夢裡忘歸，亂浦煙浪片帆轉。閉門休嘆故苑。杖藜遊冶處，蕭艾都遍。雨色雲西，晴光水北，一洗悠然心眼。行行漸懶。快料理幽尋，酒瓢詩卷。賴有湖邊，舊時鷗數點。
臺城路·齊天樂
作者：張炎
朝代：宋

老枝無著秋聲處，蕭蕭倦聽風雨。暗飲春腴，欣榮晚節，不載天河人去。心存太古。喜冰雪相看，此君欲語。共倚雲根，歲寒羞並歲寒所。當年曾見漢館，捲簾頻坐對，飛夢湘楚。嘆我重來，何堪如此，落葉空江無數。盤桓屢撫。似冉冉吹衣，頗疑非霧。素壁高堂，晉人清幾許。
臺城路·齊天樂
作者：張炎
朝代：宋

翠屏缺處添奇觀，修眉遠浮孤碧。天影微茫，煙痕黯淡，不與千峰同色。憑高望極。向簾幕中間，冷光流入。料得吟僧，數株松下坐蒼石。泉源猶是故跡。煮茶曾味古，還記遊歷。調水符閒，登山屐在，卻倚闌干斜日。輕陰易□。看飄忽風雲，晦明朝夕。為我飛來，傍江橫峭壁。
華胥引
作者：張炎
朝代：宋

溫泉浴罷，酣酒才蘇，洗妝猶溼。落暮雲深，瑤臺月下逢太白。素衣初染天香，尋東風傾國。惆悵東欄，炯然玉樹獨立。只恐江空，頓忘卻、錦袍清逸。柳迷歸院，欲遠花妖未得。誰寫一枝淡雅，傍沈香亭北。說與鶯鶯，怕人錯認秋色。
華胥引
作者：張炎
朝代：宋

碧浮春蓋，黃點秋旗，細芳泛月。露委殘釵，煙梳高髻曾戲折。幾度宿寄山房，□麴塵雲屑。香入蜂須，蜜房風味應別。蒭酒浮湯，愛霏霏、粉黃清絕。嫩苞新子，憑誰香歌五粒。只怕東風吹盡，長蕭蕭黃髮。獨鶴歸來，滿庭零亂金雪。
西子妝慢·西子妝
作者：張炎
朝代：宋

白浪搖天，青陰漲地，一片野懷幽意。楊花點點是春心，替風前、萬花吹淚。遙岑寸碧。有誰識、朝來清氣。自沈吟、甚流光輕擲，繁華如此。斜陽外。隱約孤村，隔塢閒門閉。漁舟何似莫歸來，想桃源、路通人世。危橋靜倚。千年事、都消一醉。謾依依，愁落鵑聲萬里。
解語花
作者：張炎
朝代：宋

行歌趁月，喚酒延秋，多買鶯鶯笑。蕊枝嬌小。渾無奈、一掬醉鄉懷抱。籌花鬥草。幾曾放、好春閒了。芳意闌，可惜香心，一夜酸風掃。海上仙山縹緲。問玉環何事，苦無分曉。舊愁空杳。藍橋路、深掩半庭斜照。餘情暗惱。都緣是、那時年少。驚夢迴、懶說相思，畢竟如今老。
解連環
作者：張炎
朝代：宋

句章城郭。問千年往事，幾回歸鶴。嘆貞元、朝士無多，又日冷湖陰，柳邊門鑰。向北來時，無處認、江南花落。縱荷衣未改，病損茂陵，總是離索。山中故人去卻。但碑寒峴首，舊景如昨。悵二喬、空老春深，正歌斷簾空，草暗銅雀。楚魄難招，被萬疊、閒雲迷著。料猶是、聽風聽雨，朗吟夜壑。
解連環
作者：張炎
朝代：宋

楚江空晚。悵離群萬里，恍然驚散。自顧影、欲下寒塘，正沙淨草枯，水平天遠。寫不成書，只寄得、相思一點。料因循誤了，殘氈擁雪，故人心眼。誰憐旅愁荏苒。謾長門夜悄，錦箏彈怨。想伴侶、猶宿蘆花，也曾念春前，去程應轉。暮雨相呼，怕驀地、玉關重見。未羞他、雙燕歸來，畫簾半卷。
謁金門
作者：張炎
朝代：宋

晚晴薄。一片杏花零落。縱是東風渾未惡。二分春過卻。可怪寒生池閣。下了重重簾幕。忽見舊巢還是錯。燕歸何處著。
還京樂
作者：張炎
朝代：宋

醉吟處。都是琴尊，竟日松下語。有筆床茶灶，瘦筇相引，逢花須住。正翠陰迷路。年光荏苒成孤旅。待趁燕檣，休忘了、玄都前度。漸煙波遠，怕五湖淒冷，佳人袖薄，修竹依依日暮。知他甚處重逢，便匆匆、背潮歸去。莫因循、誤了幽期，應孤舊雨。佇立山風晚，月明搖碎江樹。
長相思
作者：張炎
朝代：宋

去來心。短長亭。只隔中間一片雲。不知何處尋。悶還顰。恨還瞋。同是天涯流落人。此情煙水深。
露華
作者：張炎
朝代：宋

亂紅自雨，正翠蹊誤曉，玉洞明春。蛾眉淡掃，背風不語盈盈。莫恨小溪流水，引劉郎、不是飛瓊。羅扇底，從教淨冶，遠障歌塵。一掬瑩然生意，伴壓架酴醿，相惱芳吟。玄都觀裡，幾回錯認梨雲。花下可憐仙子，醉東風、猶自吹笙。殘照晚，漁翁正迷武陵。
高陽臺
作者：張炎
朝代：宋

接葉巢鶯，平波卷絮，斷橋斜日歸船。能幾番遊，看花又是明年。東風且伴薔薇住，到薔薇、春已堪憐。更悽然。萬綠西泠，一抹荒煙。當年燕子知何處，但苔深韋曲，草暗斜川。見說新愁，如今也到鷗邊。無心再續笙歌夢，掩重門、淺醉閒眠。莫開簾。怕見飛花，怕聽啼鵑。
高陽臺
作者：張炎
朝代：宋

古木迷鴉，虛堂起燕，歡遊轉眼驚心。南圃東窗，酸風掃盡芳塵。鬢貂飛入平原草，最可憐、渾是秋陰。夜沈沈。不信歸魂，不到花深。吹簫踏葉幽尋去，任船依斷石，袖裹寒雲。老桂懸香，珊瑚碎擊無聲。故園已是愁如許，撫殘碑，卻又傷今。更關情。秋水人家，斜照西泠。
鳳凰臺上憶吹簫
作者：張炎
朝代：宋

水國浮家，漁村古隱，浪遊慣佔花深。猶記得、琵琶半面，曾溼衫青。不道江空歲晚，桃葉渡、還嘆飄零。因乘興，醉夢醒時，卻是山陰。投閒倦呼儔侶，竟棹入蘆花，俗客難尋。風渺渺、雲拖暮雪，獨釣寒清。遠溯流光萬里，渾錯認、葉竹寰瀛。元來是、天上太乙真人。
點絳唇
作者：張炎
朝代：宋

獨殿春光，此花開後無花了。丹青人巧。不許芳心老。密影翻階，曾為尋詩到。竹西好。採香歌杳。十里紅樓小。
恨歡遲·恨來遲
作者：張燾
朝代：宋

淡薄情懷。淺綴胭脂。獨佔江梅。最好是、嚴凝苦寒天氣，卻是開時。也不許、桃杏鬥妍媸。也不許、雪霜相欺。又只恐、誰家一聲羌笛，落盡南枝。
山之高三章·其一
作者：張玉孃
朝代：宋

山之高，月出小。
月之小，何皎皎。
我有所思在遠道，一日不見兮我心悄悄。
牧童辭
作者：張玉孃
朝代：宋

朝驅牛，出竹扉，平野春深草正肥。
暮驅牛，下短陂，谷口烟斜山雨微。
飽采黄精歸不飯，倒騎黄犢笛橫吹。
應天長
作者：張矩
朝代：宋

甃澌冱曉，篙水漲漪，孤山漸捲雲簇。又見岸容舒臘，菱花照新沐。橫斜樹，香未北。倩點綴、數梢疏玉。斷腸處，日影輕消，休怨霜竹。簾上湧金樓，酒灩酥融，金縷試春曲，最好半殘鳷鵲，登臨快心目。瑤臺夢，春未足。更看取、灑窗填屋。灞橋外，柳下吟鞭，歸趁遊燭。
應天長
作者：張矩
朝代：宋

桂輪逼採，菱沼漾金，潛虯暗動鮫室。水路乍疑霜雪，明眸洗春色。年時事，還記憶。對萬頃，葑痕龜坼。舊遊處，不認三潭，此際曾識。今度湧金樓，素練縈窗，頻照庾侯席。自與影娥人約，移舟弄空碧。宵風悄，籤漏滴。早未許、睡魂相覓。有時恨，月被雲妨，天也拚得。
應天長
作者：張矩
朝代：宋

曙林帶暝，晴靄弄霏，鶯花未認遊客。草色舊迎雕輦，蒙茸暗香陌。鞦韆架，閒曉索。正露洗、繡鴛痕窄。費人省，隔夜濃歡，酲處先覺。重過湧金樓，畫舫紅旌，催向段橋泊。又怕晚天無準，東風妒芳約。垂楊岸，今勝昨。水院近、佔先春酌。恁時候，不道歸來，香斷燈落。
應天長
作者：張矩
朝代：宋

暮屏翠冷，秋樹赭疏，雙峰對起南北。好與霽天相接，浮圖現西極。苕嶢處，雲共碧。漫費盡、少年遊屐。故鄉近，一望空遙，水斷煙隔。閒憑湧金樓，瀲灩波心，如洗夢淹筆。喚醒睡龍蒼角，盤空壯商翼。西湖路，成倦客。待倩寫、素縑千尺。便歸去，酒底花邊，猶自看得。
應天長
作者：張矩
朝代：宋

換橋度舫，添柳護堤，坡仙題欠今續。四面水窗如染，香波釀春曲。田田處，成暗綠。正萬羽、背風斜矗。亂鷗去，不信雙鴛，午睡猶熟。還記湧金樓，共撫雕闌，低度浣沙曲。自與故人輕別，榮枯換涼燠。亭亭影，驚豔目。忍到手、又成輕觸。悄無語，獨拈花須，心事曾卜。
應天長
作者：張矩
朝代：宋

岸容浣錦，波影墮紅，纖鱗巧避鳧唼。禹浪未成頭角，吞舟膽猶怯。湖山外，江海匝。怕自有、暗泉流接。楚天遠，尺素無期，枉誤停楫。四望湧金樓，帶草帟煙，縹緲際城堞。漸見暮榔敲月，輕舫亂如葉。濠梁興，歸未愜。記舊伴、袖攜留摺。指魚水，總是心期，休怨三疊。
應天長
作者：張矩
朝代：宋

候蛩探暝，書雁寄寒，西風暗剪綃織。報道鳳城催鑰，笙歌散無跡。冰輪駕，天緯逼。漸款引、素娥遊歷。夜妝靚，獨展菱花，淡絢秋色。人在湧金樓，漏迥繩低，光重袖香滴。笑語又驚棲鵲，南飛傍林闃。孤山影，波共碧。向此際、隱逋如識。夢仙遊，倚遍霓裳，何處聞笛。
應天長
作者：張矩
朝代：宋

磬圓樹杪，舟亂柳津，斜陽又滿東角。可是暮情堪剪，平分付煙郭。西風影，吹易薄。認滿眼、脆紅先落。算惟有，塔起金輪，千載如昨。誰信湧金樓，此際憑闌，人共楚天約。準擬換樽陪月，繒空卷塵幕。飛鴻倦，低未泊。鬥倒指、數來還錯。笑聲裡，立盡黃昏，剛道秋惡。
應天長
作者：張矩
朝代：宋

翠迷倦舞，紅駐老妝，流鶯怕與春別。過了禁菸寒食，東風顫環鐵。遊人恨，柔帶結。更喚醒、羽喉宮舌。畫橋遠，不認綿蠻，晚棹空歇。爭似湧金樓，燕燕歸來，鉤轉暮簾揭。對語畫梁訊息，香泥砌花屑。昆明事，休更說。費夢繞、建章宮闕。曉啼處，穩擊金狨，雙燈籠月。
應天長
作者：張矩
朝代：宋

翠屏對晚，鳥榜佔堤，鐘聲又斂春色。幾度半空敲月，山南應山北。歡娛地，空浪跡。謾記省、五更聞得。洞天曉，夾柳橋疏，穩縱香勒。前度湧金樓，笑傲東風，鷗鷺半相識。暗數院僧歸盡，長虹臥深碧。花間恨，猶記憶。正素手、暗攜輕拆。夜深後，不道人來，燈細窗隙。
摸魚兒
作者：張矩
朝代：宋

又吳塵、暗斑吟袖，西湖深處能浣。晴雲片片平波影，飛趁棹歌聲遠。回首喚。彷彿記、春風共載斜陽岸。輕攜分短。悵柳密藏橋，煙濃斷徑，隔水語音換。思量遍。前度高陽酒伴。離蹤悲事何限。雙峰塔露書空穎，情共暮鴉盤轉。歸興懶。悄不似、留眠水國蓮香畔。燈簾暈滿。正蠹帙逢迎，沈煤半冷，風雨閉宵館。
梅子黃時雨
作者：張矩
朝代：宋

雲宿江樓，愛留人夜語，頻斷燈炷。奈倦情如醉，黑甜清午。謾道迎薰何曾是，簟紋成浪衣成雨。茶甌注。新期竹院，殘夢蓮渚。應誤。重簾悽佇。記並刀剪翠，秋扇留句。信那回輕道，而今歸否。十二曲闌隨意憑，楚天不放斜陽暮。沉吟處。池草暗喧蛙鼓。
倦尋芳
作者：張端義
朝代：宋

曉聽社雨，猶帶餘寒，尚侵襟袖。插柳千門，相近禁菸時候。鬢墜搔頭深舊恨，臂寬條脫添新瘦。卷重簾，看雙飛燕羽，舞庭花晝。誰共語、春來怕酒。一段情懷，燈暗更後。罨畫屏山，今夜夢魂還又。愁墨題箋魚浪遠，粉香染淚鮫綃透。待相逢，想鴛衾、鳳幃依舊。
壺中天·念奴嬌
作者：張紹文
朝代：宋

丹臺仙伯，記蹤跡當年、瓊樓金闕。底事來遊人世界，為愛風雲水月。結屋南園，境隨人勝，不是溪山別。今朝初度，碧蓮千頃齊發。況是鴛侶新偕，鳳雛才長，占人間歡悅，且盡壺天終夕醉，聽取妙歌千闕。待得西風，鶚書飛上，更復青氈物。功成名遂，赤松還伴高潔。
水龍吟
作者：張紹文
朝代：宋

日遲風軟花香，困人天氣情懷懶。牡丹謝了，酴醿開後，紅稀綠暗。慵下妝樓，倦吟鶯鏡，粉輕脂淡。嘆韶華迤邐，將春歸去，沉思處、空腸斷。長是愁蛾不展。話春心、只憑雙燕。良辰美景，可堪虛負，登臨心眼。雁杳魚沉，信音難託，水遙山遠。但無言，倚遍闌干十二，對芳天晚。
沁園春
作者：張紹文
朝代：宋

數遍時賢，誰似云溪，未老得閒。自抽身州縣，歸休舊隱，灰心名利，跳出塵寰。卸卻朝衣，笑拈拄杖，日在花陰竹徑間。身輕健，任高眠晏起，渴飲飢餐。垂弧猛省當年。且約住春風開壽筵。況園亭池館，新奇佳麗，弟兄子侄，歌笑團欒。綠鬢朱顏，綸巾羽扇，做個人間長壽仙。霞觴舉，願年年今日，長對南山。
人月圓
作者：張綱
朝代：宋

封人祝望堯雲了，歸路藹歡聲。何妨明日，開筵笑語，聊慶初生。官閒歲晚身猶健，蘭玉更盈庭。持杯為壽，從教夜醉，誰怕參橫。
念奴嬌
作者：張綱
朝代：宋

論思厭久，動蓴鱸清興，輕辭丹極。佩玉腰金歸故里，光照湖山秋色。八座儀刑，九重尊寵，才大今詞伯。漢家豪俊，一時誰是勍敵。三徑舊日家聲，華堂深穩處，頻開瑤席。春在壺中真自有，一境珠宮仙掖。譚程揮風，罰籌如蝟，數因尊前客。故應元放，舉杯狂醉輕擲。
念奴嬌
作者：張綱
朝代：宋

多情宋玉，值西風搖落，悲秋時節。賴有幽芳深解意，的皪枝頭爭發。欲語含羞，斂容微笑，心事如何說。暗香時度，捲簾留伴霜月。誰為賦寫仙姿，揮毫落紙，有尊前詞客。獨倚闌干須通道，消得孤吟愁絕。補闕騷經，拾遺香傳，頓許居前列。品題多謝，一枝當為君折。
清平樂
作者：張綱
朝代：宋

紅蓮照晚。花底明人眼。無限遊人誰惜倦。只有衰翁心懶。笙歌緩引更籌。更闌客散添愁。香霧半窗幽夢，煙波千里歸舟。
綠頭鴨·多麗
作者：張綱
朝代：宋

斂晴煙。桂花如水輕寒。宴中秋、朋簪來會，滿筵綠鬢朱顏。罄尊罍、興吞海量，妙歌吹、聲徹雲端。獨念衰殘，強陪歡笑，恍然感舊覺悲酸。功名志，黃梁曉夢，老去奈何天。休追悔，天應教人，贏取身閒。想姮娥、情郎如舊，也須知我貪歡。奈潘鬢、霜蓬漸滿，況沈腰、革帶頻寬。月有重圓，人誰長健，一回相見一回難。王夫子，看君風度，何不早彈冠。莫學我，年年對月，扶病江干。
綠頭鴨·多麗
作者：張綱
朝代：宋

愛家山。坐來心與雲閒。念平生、功名有志，暮年多病知難。眷簪纓、未容引去，奈猿鶴、久已催還。松菊關情，蓴鱸引興，昔人高韻照塵寰。細追想，山林鍾鼎，從古罕兼全。歸來好，皇恩賜可，拂袖欣然。望西清、猶叨法從，夢魂寧隔臺躔。蒔七松、便為小隱，開三徑、且樂餘年。賓友相過，雞豚為具，從容聊作飲中仙。君試聽，陽春佳闋，今日恰新傳。休辭酒，從教醉舞，踏碎花氈。
萬年歡
作者：張綱
朝代：宋

歲晚寒凝，正冥舒四葉，梅吐孤芳。慶誕佳辰，開筵盛集萱堂。合坐春回錦繡，捲簾處、花簇笙簧。除樂禁、初許聞韶，應時歡宴何妨。人言富貴最好，算有誰能兼，福壽康強。自是仙姿，天教佔取恩光。百和重添寶炬，十分勸、頻舉瑤觴。仍教畫、家慶新圖，要看蘭桂成行。
道士李沖妙真贊·其二
作者：張綱
朝代：宋

領袖名山，龍吟虎嘯。
忽辭屨於戶外，信光矣而不耀。
是將沖而用之，深入乎衆妙之門。
吾不知其人，曰伯陽之孫。
道士王如晦真贊·其一
作者：張綱
朝代：宋

色如春溫，若可與言。
神如水清，不可以煩。
子喬仙去遠矣，乃今識其裔孫。
任造化之日逝，獨湛然而常存。
青門飲
作者：張綱
朝代：宋

疏柳飄零，暮鴉寒集，都門送客，斜陽影裡。野色沈沈，翠微隱隱，遙指故鄉雲外。聚久交情厚，對西風、爭忍分袂。飲散賓朋，畫船去也，平蕪千里。因記。小軒無寐。觀夜月憑闌，共論深契。絳帳清閒，杏壇優暇，當念宴遊同醉。南北煙波遠，願無忘、音書頻寄。未知名宦拘人，異日相逢何地。
點絳唇
作者：張綱
朝代：宋

飛雪初晴，曉來佳氣生庭戶。寶薰籠霧。簾幕香風度。鶴髮龜齡，堂上潘輿駐。花深處。緩歌金縷。莫借杯頻舉。
點絳唇
作者：張綱
朝代：宋

羅幕重重，畫堂迎臘和風轉。玳筵高展。知是群仙宴。銀鴨香浮，紅袖翻歌扇。金盃勸。深深祝願。爭把蟠桃獻。
喜遷鶯
作者：張繼先
朝代：宋

深源密塢，問牧豎樵童，俱迷方所。蓬藋縱橫，龍蛇出沒，玉峽攙空無路。不戀雁塔榮名，解守魚淵寒素。這勤苦。但堅心自有，神靈呵護。猛悟。無回顧。一點虛明，萬劫無今古。胎息根深，靈泉穴秘，靜裡運調陽火。莫問地久天長，管取收因結果。休輕負。把天谷真機，與君說破。
喜遷鶯
作者：張繼先
朝代：宋

情纏識縛，歡時人不悟，酒中真樂。縱慾招愆，迷心失行，卻道為他狂藥。須信醉舞狂歌，也有良知真覺。無倚泊。任暖氣同流，三關三絡。落魄。清閒客。醉鄉深處，風月長酬酢。空花消亡，光明顯露，人我自皆忘卻。不問市醞村醪，儘可淺斟低酌。從鄙薄。競口口談醒，言言成錯。
摸魚兒
作者：張繼先
朝代：宋

甚山靈、鬥奇誇巧，懸峰遙獻形似。倉船爐灶無封閉，零落車羅機履。山臨水。任甕杵、轆轤廄架俱閒毀。床棺塵委。更樂隱棋休，料閒真隱，三教忘賓主。人都語，二十四巖佳致。來往溯流觀指。目前景相紛虛幻，神仙家在何許。君莫取。這身世、山林朝市隨緣遇。休論詭異。但總絕情緣，一空妍醜，覿面先尋你。
春從天上來
作者：張繼先
朝代：宋

王土平平。正海息波瀾，嶽斂雲煙。三景虛明，八表澄清，一月普照諸天。有流霞洞煥，映黍珠、徐下空玄。絕形言。見千真拱極，萬氣朝元。當時鶴鳴夜半，感真符寶篆，特地清傳。碧湛龍文，紅凝龜篆，絳衣舞鬣蹁躚。計功成果就，無真教、郭景飛仙。已千年。亙燈燈續焰，光朗無邊。
沁園春
作者：張繼先
朝代：宋

況有夷途，正透元關，眾所共傳。願萬魔披散，諸塵蕩盡，琴心和雅，天性清圓。未信凡流，可回高步，留戀形聲情更延。真訊息，定如何喚醒，聊證言詮。雖由宿命因緣。達士何曾無慨然。算盡專為妙，閒多樂少，一成瀟灑，永絕憂煎。影照澄潭，聲流虛谷，業火消亡睹瑞蓮。安平泰，看堅完如地，長久如天。
沁園春
作者：張繼先
朝代：宋

真一長存，太虛同體，妙門自開。既混元初判，兩儀佈景，復還根本，全籍靈臺。浩氣衝開，穀神滋化，漸覺神光空際來。幽絕處，聽龍吟虎嘯，驀地風雷。奇哉。妙道難猜。鮮點化、愚迷成大材。試與君說破，分明狀似，蚌含淵月，秋兔懷胎。壯志男兒，當年高士，莫把身心惹世埃。功成後，任身居紫府，名列仙階。
沁園春
作者：張繼先
朝代：宋

急急修行，細算人生，能有幾時。任萬般千種風流好，柰一朝身死，不免拋離。驀地思量，死生事大，使我心如刀劍揮。難留住，那金烏箭疾，玉兔梭飛。早覺悟、莫教遲。我清淨、誰能婚少妻。便假饒月裡，姮娥見在，從他越國，有貌西施。此個風流，更無心戀，且放寬懷免是非。蓬萊路，仗三千行滿，獨跨鸞歸。
沁園春
作者：張繼先
朝代：宋

劫運將新，天書降恩，聖師命魔。正陰陽錯忤，鬼神淆混，依憑城市，綿亙山河。殺氣閉空，陰容奪晝，萬姓罹殃日已多。青城上，見琉璃高座，忽起巍峨。群妖忿怒揚戈。競奔走、攻山若舞梭。感神光一瞬，龍催虎陷，威音一動，電掣霆呵。立活化民，攝邪歸正，生息熙熙享太和。風雲靜，見天連碧漢，月浸澄波。
清平樂
作者：張繼先
朝代：宋

天先天后。真土藏靈秀。妙用自然循火候。節節薰烝教透。不分龍麝檀沈。都能入鼻通心。待得煙訊息住，渾身變見真金。
瑤臺月
作者：張繼先
朝代：宋

天開景運。記建武中興，炎劉重盛。明良際會，八表風調雨順。任一時、嶽降生申，正千載、河清誕聖。祥雲擁，流霞映。飛仙拱，魁星炯。佳應是、師真毓瑞，人天交慶。蘅薇香滿元宵景。耀天目、神光如鏡。見龍章鳳質，降伏群魔歸正。稟玄元、立教開先，悟至道、心空神領。昌元嗣，明真鏡。同無有，怡清淨。綿永度，三途六道，神仙同證。
蘇幕遮
作者：張繼先
朝代：宋

抱孤琴，彈小操。獨坐幽軒，盡日無人到。惟樂煙霞長嘯傲。明月清風，今古長為道。識乾坤，知牝牡。懶共塵勞，汨汨爭奔走。愛殺高眠消白晝。一任他家，玉兔金烏走。
蘇幕遮
作者：張繼先
朝代：宋

先天生，後天久。道有真詮，諦聽當時受。恰是迷天迷望鬥。只恐微軀，薄倖隨枯朽。
雪夜漁舟
作者：張繼先
朝代：宋

晚風歇。謾自棹扁舟，順流觀雪。山聳瑤峰，林森玉樹，高下盡無分別。性情澄徹。更沒個、故人堪說。恍然身世，如居天上，水晶宮闕。萬塵聲影絕。透塵空無外，水天相接。浩氣衝盈，真宮深厚，永夜不愁寒冽。愧憐鄙劣。只解道、赴炎趨熱。停橈失笑，知心都付，野梅江月。
鵲橋仙
作者：張繼先
朝代：宋

神清心妙，山長水遠，有分何年瞻望。晴空一月彩雲飛，又起我、無窮想像。一陽門徑，九華恩露，惟願分明指向。竹風頻起紫微煙，似有意、許歸吾黨。
點絳唇
作者：張繼先
朝代：宋

小小葫蘆，生來不大身材矮。子兒在內。無口如何怪。藏得乾坤，此理誰人會。腰間帶。臣今偏愛。勝掛金魚袋。
劉壯輿是是堂歌
作者：張耒
朝代：宋

讀堂中之書兮，以致子之眠。
飲堂中之酒兮，以休子之言。
是非雜然於子之耳兮，付庭中之嘆蚓，與夫木上之鳴蟬。
庶幾養生而保和兮，窮子之年。
友山
作者：張耒
朝代：宋

張子官於福昌，塊然獨居，無與爲友。
賓客不至，遺朋失舊。
經時閉門，終日鉗口。
出無與遊，居無與就。
誰同我食，誰酌我酒。
歸守妻孥，出對廝走。
駕言出遊，田童野叟。
氣否莫交，情包不剖。
塞聰蔽明，盤足袖手。
披書閱簡，眩目疲肘。
厭然成痼，不可針灸。
於是張子，滌慮除煩。
披庭掃堂，枕手而眠。
恍若有遇，有神降焉。
曰我實哀汝，獨無友朋。
我有教告，子乎我聽。
凡世之人，百愚一賢。
古昔所歎，非獨今然。
得賢與朋，善固無儷。
賢不可得，將愚與比。
友賢實難，幸然後值。
不幸友愚，與無孰利。
諂笑傾辟，韜情晦實。
測心獻計，因隙投策。
口是腹非，面歌背泣。
友若此者，實繁孔多。
曷若不見，目清耳和。
我復告子，真友之實。
爾遵我言，友胡有竭。
人物雖殊，可友同焉。
賜爾以友，其名曰山。
居汝左右，在汝北焉。
端不汝去，澹兮絕言。
春麗夏繁，秋疏冬瘦。
霞霧融明，風馳雨驟。
孤楫橫奔，牢屯巧鏤。
傲岸軒昂，清華潤秀。
對食臨眠，排堂入牖。
效技汝前，雖勞不疚。
山有佳泉，多灌爾囿。
歷石懸空，泠泠清漱。
如聞妙音，濯煩浴垢。
不猶愈乎，卑議庸讀。
過耳增懣，入心善煩者乎。
山有修竹，汝園是植。
靜麗明鮮，端虛正直。
如彼正人，揚言發色。
微風散碧，宵月鏤白。
不猶愈乎，市兒塵顔。
敧眉鼓吻，佞笑浮言。
工爲媚悅，善佞曲拳者乎。
山有喬木，聳立而峙。
端無媚姿，若對正士。
障雨蔽暍，千人所芘。
微飈披拂，吹奏竽籟。
不猶愈乎，蠕蠕鼠輩。
女黠兒嬌，奴趨妾拜者乎。
山有好鳥，清喉麗羽。
引嘯長鳴，羣呼迭語。
夜管風弦，哀簧怨柱。
不猶愈乎，巷歌里舞。
促縮跳梁，顛妖淫污。
父子不施，棄禮忘數者乎。
如前實繁，言胡可殫。
汝與之樂，右攀左援。
曷爲孑孑，寤寐嗟歎。
張子再拜，受言永懷。
解累亡憂，心通志開。
高山巖巖，流水潺潺。
竹茂木翹，鳥鳴琅然。
如前夷齊，而後閔顔。
吾何爲乎，浩然其間。
和歸去來詞
作者：張耒
朝代：宋

歸去來兮，行世不偶予曷歸。
其出無所爲喜兮，舍去而何悲。
眄一世之無與兮，古之人逝莫追。
求不疚於予義兮，又奚恤餘子之是非。
彼好惡之罔極兮，或顛倒其裳衣。
顧吾涉之已深兮，愧哲人之見微。
吾歸甚安，無所事奔。
既守吾室，又杜吾門。
一氣孔神，於中夜存。
納至和於靈根兮，挹天醖於玄尊。
既充溢於幽闕兮，亦粹然而見顔。
往有坎而茲夷兮，昔或危而今安。
將從化人於西域兮，面藏吏於函關。
將以一世爲芻狗兮，廢與興吾厭觀。
彼福禍之一源兮，必茲出而茲還。
彼自以爲無隙兮，何異夫石槨之宋桓。
歸去來兮，吾悲夫斯人不返兮，豈招仙聖與之游。
昔惠我以好音，忽遠去而莫求。
予曷異於世人兮，初爲哽塞而增憂。
彼錢鎛則深藏兮，盍視夫已墾之田疇。
萬古芸芸，共逝一舟。
半夜而失，旦號其丘。
畏達觀之誚予，涕已泣而不流。
悟榮名之取憎兮，善斯人之獲休。
已矣乎，萬物之作各其時，吾獨與時而去留，豈或能力而違之。
既往莫或追，來者尚可期。
蓋雨暵之在天，豈吾稼之不耔。
彼蜀雄之必傳，作猶愧於書詩。
嗟身屈而道伸，於斯人兮曷疑。
哭下殤
作者：張耒
朝代：宋

醫之不得其方耶，抑其命有短長耶。
獨爾能使吾悲若此耶，抑爲父者皆愛其子耶。
蒼顱夷顙，秀眉清目。
今其存亡，其猶有鬼也。
使無物，則吾復何思。
其尚有知也，則夫荒屋野寺。
風霜雨露，食息誰汝視也。
失調名
作者：張耒
朝代：宋

手把合歡彩索，殷勤微笑殢檀郎。低低告，不圖系腕，圖系人腸。
敘雨
作者：張耒
朝代：宋

西山之泉兮冽以清，淳注萬古兮無虧盈。
應龍蟠守兮謹防扃，有神司之兮帥羣靈。
神君曷處兮山之穹，雲郛霧闕兮都邃宮。
騰駕逸景兮馭清風，上友仙聖兮佑帝躬。
惟今之旱兮非神曷愬，家無餘糧兮麥不庇雨。
土飄塵揚兮迷行錯步，魃威孔張兮熾莫予禦。
挹水一勺兮薦羔豚，曷求於水兮神實憑。
土有蔬兮林有實，芼馨香兮葅芳鬰。
神我饗兮臨我堂，酌芝醑兮御椒漿。
巫甚祇兮時甚良，哀我疾兮降我祥。
神君仁兮念下民，撫民災兮號帝閽。
帝念神君兮詔雨官，叱馭六龍兮奮互飛。
騫掣飛電兮鼓雷震，俾霈爾澤兮正無限。
山靈川怪兮更騰奔，角毛羽鬣兮爛鱗鱗。
前幢後旆兮玄雙輪，椎轟喧呵兮翻乾坤。
神龍九鬣兮雜蛟鯤，瞠眼飛涎兮翻齶齦。
伏潜羲和兮止星辰，一洒萬里兮傾河津。
妖風失威兮斂以奔，魃濡厥裳兮伏以蹲。
槁蘇焦澤兮息惔焚，優渥潤沃兮無涯垠。
菽麰詵詵兮奮裳紳，秋種既即兮農則勤。
既足而止兮披霧昏，朝陽清明兮斂游塵。
功成不居兮駕歸雲，空山寥寥兮夜無聞。
靈泉幽幽兮湛奫淪，竭誠莫報兮仁哉君。
登高
作者：張耒
朝代：宋

懷不展兮居無聊，默誶語兮浩長謠。
寫我心兮登彼高，陟萬仞兮捫九霄。
命清風兮披浮雲，瞰四荒兮視天垠。
大海蕩潏兮潜龍鯤，吐吞日月兮制明昏。
醖釀元氣兮函星辰，羽載四海兮芥浮坤。
四岳列峙兮嵩中蹲，牽連脈絡兮子復孫。
草蔓木布兮升降如朋，障南蔽北兮東散西分。
如掌列塊兮盤羅豆罇，黄流中貫兮發源崑崙。
東騖大海兮縈如繚紳，南方炎炎兮火之所宅。
朱鳥屹峙兮丹膺絳翮，騫飛以翔兮煇煌爛赫。
從擁萬羽兮紛羅羽翼，煌煌尊嚴兮有斗在北。
升降玉都兮運量帝側，呼吸陰陽兮秉持禍福。
真仙逍遙兮澹不可挹，西有王母兮戴勝穴居，壽歷萬古兮忘終泯初。
超遼恍惚兮獨與道俱，驂友日月兮羣靈走趨。
既又左而東顧兮觀大明之始生，震沸九淵兮麗天升精。
披攘羣陰兮重幽昭明，有神司馭兮朱裳絳纓。
呼造物以致問兮吾將考乎太初，彼天地其孰始兮日與月其代除。
四荒漫其何極兮人胡爲而中居，火何爲而南宅兮水孰使其在北。
安知東之主生兮西配刑而主殺，斗建寅而氣分兮疇爲四時之消息。
世徒知其已然兮遂推類而立說，彼厥初其誰造兮孰布施而殊別。
抑其不得不然兮或者私智之所設，將忽然而自爾兮遂已成而不可絕。
造物爲余究察兮曰此曷可以言陳而意悉，彼混沌之一氣兮吾不知誰合而爲一。
忽洞達而兩分兮夫亦安知其誰闢，爰升清而降濁兮水赴陰而火陽。
東升氣而敷生兮西或成而害戕，强名之曰自然兮曷足以究其必至。
謂不得不然者愈疏兮尚安取於私智，莊周誕而妄推兮夏革愚而臆對。
世號予曰造物兮予亦曷有所主尸，苟待予而後造兮彼造予者復誰。
姑置之而勿校兮任萬物之自成，游小智於太初兮何異夏蟲之語冰。
曠任之而勿疑兮萬里會而一平，夫何造物者開予兮神飄飄而不居。
我將赴而遠遊兮招神聖以爲徒，騰九螭之奔輪兮追飛電而攬奔風。
周萬里於一息兮堂西極而有九區，叩玉闕之九關兮覲上帝於絳都。
酌瑶尊之芳酒兮招赤松而友彭祖，既錫我以難老兮黜嗜慾而襲靈虛。
爰侑我以秘藥兮合千簫而吹萬竽，樂吾心之洋洋兮舒五體之與與。
降復還於我室兮聊彌日而一娛。
白紵詞二首效鮑照·其一
作者：張耒
朝代：宋

摇輕裾，曳長袖，爲楚舞，千萬壽。
新詞白紵聲按舊。
朔風捲地來崢嶸，燕雁避霜饑不鳴。
高堂酒多華燈明。
種菊
作者：張耒
朝代：宋

何馨香之芬敷兮，昌綠葉而紫莖。
是其名爲菊兮，爰植予之中庭。
性清平而不躁兮，味甘爽而充烹。
當秋露之慘凄兮，舒煌煌之華英。
色正而麗兮，氣芬以清。
純靜秀潔兮，族茂羣榮。
採食以時兮，天和以寧。
穎輕竅達兮，瞳子清明。
散敗流濁兮，風宣滯行。
仙聖所餌兮，屏除臭腥。
久嗜不廢兮，將延爾齡。
嗟予生兮，蹇薄煩冥。
憂饑畏寒兮，微祿以生。
終曷歸兮，山林是營。
膏粱鼎食兮，方丈縱橫。
炙熊之蹯兮，龍醢羊羹。
彼得有命兮，吾奚爾榮。
惟茲佳菊兮，野實以生。
採擷咀食兮，薦俎盈登。
求之孔易兮，世焉莫爭。
我有久疾兮，壅塞煩昏。
支節堅痹兮，氣閼於元。
憊不能支兮，外壅中乾。
疥癬得志兮，蟯蛔伏蟠。
餐華秋冬兮，食葉春夏。
集新易故兮，爾功是假。
寧康我軀兮，骨節堅良。
産和剔戾兮，其樂洋洋。
反華於玄兮，易瘻以强。
忘生絕俗兮，深潜遠藏。
驂駕雲霧兮，呼吸太陽。
招友彭咸兮，御風以翔。
吁嗟此菊兮，吾於爾望。
貽潘邠老
作者：張耒
朝代：宋

有屋可以讀書，有竹可以忘憂。
採庭之菊香有餘，烹園之蔬甘且柔。
賢哉二子，又復何求。
鬼不爾責，人不爾仇。
沽酒可飲，江魚可羞。
又安用列鼎食珍，佩印封侯。
我居柯西，相隔一里，可以杖履朝往而夕遊。
必未厭我乞醯與借馬，但只恐勤君赤脚與露頭。
不然將吾顔子簞食瓢飲屢空之樂，又欲翻董生清明玉杯繁露之春秋。
逐蛇
作者：張耒
朝代：宋

嗟堯之時兮大水滂，橫潰四海兮包陵岡。
蕩流湧汩兮周無防，龍騰蛇奔兮嬉以狂。
腥鱗頑鬣兮更披猖，城居穴處兮亂厥常。
頹蟲糾結兮肆害戕，陸盤淵據兮傲不臧。
朋屯黨集兮蕃以昌，穿穴噬囓兮民盡傷。
下民既病兮帝弗康，黄熊幽殛兮羽山陽。
乃命伯禹兮行四方，乘高趨卑兮陵復航。
鑿山疏源兮導河江，萬水下走兮來洋洋。
經畫九野兮興農桑，驅龍放蛇兮屏諸荒。
焚山燎野兮無遺芒，野巢窟居兮保厥疆。
敢有弗率兮斷爾吭，伯益作志兮稽妖祥。
帝虞耄勤兮黜予商，天授神禹兮夏是王。
九牧作貢兮金鑑鍠，大冶鼓鑄兮騰精鋩。
巖巖九鼎峙且剛，奇形詭質兮走與翔。
鱗毛羽倮兮兮雜短長，求情抉態兮幽微彰。
制馭百怪兮嚴紀綱，獸蟲人鬼兮安其鄉。
殊宮別域兮異存亡，曷爲茲蛇兮宅我居。
妖頑堅老兮傲驅除，深潜居此兮坦無虞。
下飲我沼兮稍林株，朱眸丹舌兮玄鱗膚。
恍惚遽速兮疑有無，居者畏避兮行者徐。
險奪我圃兮駭我徒，盜竊祭禱兮欺羣愚。
我咨爾蛇兮潜山而穴野，陰蟠遠伏兮與人乎異舍。
冬居夏游兮時以行，食爾之食兮朋爾朋。
儧亂我居兮常失經，叛棄爾守兮帝有刑。
胡昏與頑兮居以寧，自爲不寧兮邀割烹。
荒戾天理兮悖聖程，我宥爾愆兮逐爾行，亟舍故處兮遐以征。
南山之幽兮雲霧冥，草木薈蔚兮嶮不平。
爾徒實繁兮食惟爾盈，捕取不至兮居無與爭。
汝生孔遂兮壽綿爾齡，物違其常兮禍之所集。
豐狐晝游兮冬裘以白，龜厭淵處兮吉凶是卜。
虎不畏人兮皮包戈戟，矜險恃孽兮其終鮮克。
我言孔昭兮語汝以理，日吉時良兮汝遄以逝。
風流子
作者：張耒
朝代：宋

木葉亭皋下，重陽近，又是搗衣秋。奈愁入庾腸，老侵潘鬢，謾簪黃菊，花也應羞。楚天晚，白蘋煙盡處，紅蓼水邊頭。芳草有情，夕陽無語，雁橫南浦，人倚西樓。玉容，知安否，香箋共錦字，兩處悠悠。空恨碧雲離合，青鳥沈浮。向風前懊惱，芳心一點，寸眉兩葉，禁甚閒愁。情到不堪言處，分付東流。
君馬黄
作者：張舜民
朝代：宋

君馬良，乘乘黄。
僕臣御，守法度。
乍可三驅失前禽，不可一朝爲詭遇。
假使四牡，項領無害。
六轡如組，周旋中規，折旋中矩。
聽和鸞之聲，遵康莊之路。
馬不駭輿，君子安處。
如欲登九折之險，走羊腸之阻。
蒙犯霜露，跌踢風雨。
雖使造父再生，王良復出，予亦未知其如何爾。
城上烏
作者：張舜民
朝代：宋

城上烏，山頭月，幾點殘星滅不滅，營中角聲鳴咽咽。
戰馬嘶，征人發，堂上雙親垂白髮，閨中少婦年二八。
爺牽衣，兒抱膝，東鄰西鄰哭聲一，道上行客腸斷絕。
存目·其二
作者：張舜民
朝代：宋

詩題：虞姬答首句：妾向道，妾向道，將軍不要爲人患。
賣花聲
作者：張舜民
朝代：宋

木葉下君山。空水漫漫。十分斟酒斂芳顏。不是渭城西去客，休唱陽關。醉袖撫危欄。天淡雲閒。何人此路得生還。回首夕陽紅盡處，應是長安。
賣花聲
作者：張舜民
朝代：宋

樓上久踟躇。地遠身孤。擬將憔悴吊三閭。自是長安日下影，流落江湖。爛醉且消除。不醉何如。又看暝色滿平蕪。試問寒沙新到雁，應有來書。
夜飛鵲·夜飛鵲慢
作者：張艾
朝代：宋

霓裳按歌地，涼影參差。還是佩解江湄。滄波正洗襪塵恨，流霞空沁銖衣。盈盈半輸笑，向朱闌凝佇，欲訴心期。碧筒喚酒，恐嬌娥、來下瑤池。未許西風吹斷，環步障千重，鎮護金猊。落晚文禽點鏡，分香竊翠，卻念幽羈。彩雲驚散，暗傷情、不似芳時。待清歌招些，憐心問的，水杳舟移。
繞佛閣
作者：張艾
朝代：宋

渚雲弄溼，煙縷際晚，江國遙碧。鴻過無跡。怕聞野寺孤鍾動悽惻。小橋路窄。疏袖暗拂衰草，愁聽蛩語還寂。可堪過了，龜紗負瑤席。荏苒露華白。一夜秋窗驚曉色。柳影孤危，殘蟬空抱葉。想搖落關情，歸夢頻折。物華消歇。盡倒斷寒塘，幽香先滅。怨紅供、拒霜啼頰。
解語花
作者：張艾
朝代：宋

輕雷殷殷，小枕驚回，簾影搖庭戶。嫩涼遙度。江雲墮、結作西窗暗雨。閒階靜佇。嘆疏袂、愁寬一縷。憑畫欄，潤葉鳴條，總是安秋處。因喚扁舟晚渡。漸聞歌招得，採菱儔侶。臨平歸路。花無數、應識汀洲倦旅。飛紅怨暮。長趁得、斷鴻南浦。閒枕衾，誰更無聊，應最憐紈素。
孤舟
作者：張詠
朝代：宋

汴水湯湯，維舟中央。
其去也茫茫，其來也茫茫。
與其濟兮，焉知古之人不同舟而樂康。
師鳳謠
作者：張詠
朝代：宋

我聞丹山之鳳非有八翼四足兮，又何羽毛之稱奇。
蓋仁於不殺，義於知時。
既信厚於動止，而淳音其用希，是以衆鳥樂而從之。
吾疾夫世之小人兮，曾不知仁義之所爲。
幫卷耳蹙頸背而疾走兮，吾鳳之師。
白駒謠
作者：張詠
朝代：宋

白駒如龍兮逶而迤，紅韁未絆兮天之涯。
秋風萬里思鄉時，傷離羣兮嘶復悲。
古樂府 虞帝廟樂歌辭 其一
作者：張載
朝代：宋

皇胡爲兮西山之幽，翳長薄兮俯湖流。
眇冀州兮何有，眷茲上兮淹留。
皇之神兮如在，子我民兮不窮以愛。
沛皇澤兮橫流，暢威靈兮無外。
潔尊兮肥俎，九歌兮拓舞。
嗟莫報皇之佑，皇欲下兮儼相羊，烈風雷兮暮雨。
古樂府 虞帝廟樂歌辭 其二
作者：張載
朝代：宋

虞之陽兮漓之滸，皇降集兮巫屢舞。
桂酒湛兮瑤觴，皇之歸兮何所。
聽駕兮天門，羽毛兮繽紛。
俯故宮兮一慨，越宇宙兮無鄰。
無鄰兮奈何，七政協兮羣生嘉。
信玄功兮不宰，猶彷彿兮山阿。
古樂府·度關山
作者：張載
朝代：宋

度關山，循九州，省耕寬徭詢明幽。
人爲貴兮，哀我人斯敢予休。
古樂府·日重光
作者：張載
朝代：宋

日重光，天際翔，願言貞明永瞻望。
月重輪，淡溟淵。
願猶月之恒，協帝儀中天。
古樂府·燕歌行
作者：張載
朝代：宋

小雅廢兮，東山不作。
哀我人斯，皇心不樂。
烝哉斯人，胡然而天兮，王師于鑠。
古樂府·短歌行
作者：張載
朝代：宋

靈旗指，不庭方，大風泱泱天外揚。
短簫歌，歌愷康。
明廷萬年，繼明重光。
曾孫稼，如茨梁。
嘉與萬邦，純嘏有常。
古樂府·雞鳴
作者：張載
朝代：宋

雞鳴嘐嘐兮台懷憂，兄弟表裏兮台心求。
黄金門，白玉堂。
置酒愷樂，榮華有光。
桃傷李僵，爾如或忘。
古樂府·鞠歌行
作者：張載
朝代：宋

鞠歌胡然兮，邈予樂之不猶。
宵耿耿其尚寐兮，日孜孜焉繼予乎厥修。
井行惻兮王收，曰曷賈不售兮，阻德音其幽幽。
述空文以見志兮，庶感通乎來古。
騫昔爲之純英兮，又申申其以告。
鼓弗躍兮麾弗前，千五百年，寥哉寂焉。
謂天實爲兮，則吾豈敢，羌審己兮乾乾。
一絲風·訴衷情令
作者：張輯
朝代：宋

臥虹千尺界湖光。冷浸月茫茫。當日三高何處，漁唱入淒涼。人世事，縱軒裳。夢黃梁。有誰蓑笠，一釣絲風，吹盡荷香。
垂楊碧·謁金門
作者：張輯
朝代：宋

花半溼。睡起一窗晴色。千里江南真咫尺。醉中歸夢直。前度蘭舟送客。雙鯉沈沈訊息。樓外垂楊如此碧。問春來幾日。
山漸青·長相思
作者：張輯
朝代：宋

山無情。水無情。楊柳飛花春雨晴。征衫長短亭。擬行行。重行行。吟到江南第幾程。江南山漸青。
廣寒秋·鵲橋仙
作者：張輯
朝代：宋

杯行將半，月來猶未，瀟灑水亭無暑。清宵數客一闌秋，對冰雪、荷花似語。雄邊臺上，文遊臺上，咫尺紅雲容與。天風吹送廣寒秋，正畫舸、湖光佳處。
念奴嬌
作者：張輯
朝代：宋

嫩涼生曉，怪今朝湖上，秋風無跡。古寺桂香山色外，腸斷幽叢金碧。驟雨俄來，蒼煙不見，苔徑孤吟屐。系船高柳，晚蟬嘶破愁寂。且約攜酒高歌，與鷗相好，分坐漁磯石。算只藕花知我意，猶把紅芳留客。樓閣空濛，管絃清潤，一水盈盈隔。不如休去，月懸良夜千尺。
憶秦娥
作者：張輯
朝代：宋

春寂寂。畫闌背倚春風立。春風立。楚山無數，暮天雲碧。琴心寫遍愁何極。斷腸誰與傳訊息。傳訊息。當年情墨，淚痕猶溼。
憶蘿月·清平樂
作者：張輯
朝代：宋

新涼窗戶。閒對琴言語。彈到無人知得處。兩袖五湖煙雨。坐中斗轉參橫。珠躔碎落瑤觥。憶著故山蘿月，今宵應為誰明。
月上瓜洲·相見歡
作者：張輯
朝代：宋

江頭又見新秋。幾多愁。塞草連天何處、是神州。英雄恨，古今淚，水東流。惟有漁竿明月、上瓜洲。
月當窗·霜天曉角
作者：張輯
朝代：宋

看朱成碧。曾醉梅花側。相遇匆匆相別，又爭似、不相識。南北。千里隔。幾時重見得。最苦子規啼處，一片月、當窗白。
木蘭花慢
作者：張輯
朝代：宋

望瀛洲尺五，聽海客、詫登臨。記島月分秋，天星降夕，神璧精金。他年作霖雨手，且明光奏賦寓良箴。槐府黑頭舊業，芹宮青歲雄襟。駸駸。寶勒向東吟。戲彩看而今。更襪步黃雲，琴彈碧玉，匯澤杯斟。爭先長至幾日，料春風多喜鵲傳音。梅蘊和羹心在，線添補袞工深。
東風第一枝
作者：張輯
朝代：宋

雨蕊方桃，晴梢漸杏，東風嬌語弦管。愛香簾約餘寒，喚舞袖翻嫩暖。紅顏清健，舊墨竹、扶疏手段。且碧窗、寫就黃庭，畫楫海山開卷。春自好、得花不淡。花又好、得春不淺。曉鶯瑤佩秋生，月蘸翠尊波滿。長逢花處，笑西母、霜娥偷換。要日邊、爭看貂蟬，彩侍更迎宣勸。
沁園春
作者：張輯
朝代：宋

東澤先生，誰說能詩，興到偶然。但平生心事，落花啼鳥，多年盟好，白石清泉。家近宮亭，眼中廬阜，九疊屏開雲錦邊。出門去，且掀髯大笑，有釣魚船。一絲風裡嬋娟。愛月在滄波上下天。更叢書觀遍，筆床靜晝，篷窗睡起，茶灶疏煙。黃鶴來遲，丹砂成未，何日風流葛稚川。人間世，聽江湖詩友，號我東仙。
沙頭雨·點絳唇
作者：張輯
朝代：宋

帶醉歸時，月華猶在吹簫處。晚愁情緒。忘卻匆匆語。客裡風霜，詩鬢空如許。江南去。岸花迎櫓。遙隔沙頭雨。
瑞鶴仙
作者：張輯
朝代：宋

柳風雙燕語。問有誰留人，岸花去櫓。星辰快平步。俯圜扉草色，青青如許。兒童擁路。玉溪邊、當年杜母。料從今、指點山川，總是繡衣行處。回顧。東堂深窈，楚帖長春，竹尊清午。紅雲帝所。搖佩玉，更容與。把蓬萊一笑，幾番清淺，綠野為花作譜。向花前、三疊琴心，看蒼鶴舞。
瑣窗寒
作者：張輯
朝代：宋

露漏沈沈，洞房燈悄，鵲翻庭樹。夜涼如水，人倚玉簫何處。澹縱橫、疏星斷河，點衣黃葉飛四五。向此時感舊，非關宋玉，悲秋情緒。追念章臺路。共緩轡芳塵，妒花惹絮。舊遊夢寐，總付相思新句。想風流還在匆匆，暗驚鬢底霜幾縷。憑危欄、立盡歸鴻，脆角凝清曙。
疏簾淡月·桂枝香
作者：張輯
朝代：宋

梧桐雨細。漸滴作秋聲，被風驚碎。潤逼衣篝，線嫋蕙爐瀋水。悠悠歲月天涯醉。一分秋、一分憔悴。紫簫吟斷，素箋恨切，夜寒鴻起。又何苦、淒涼客裡。負草堂春綠，竹溪空翠。落葉西風，吹老幾番塵世。從前諳盡江湖味。聽商歌、歸興千里。露侵宿酒，疏簾淡月，照人無寐。
碧雲深·憶秦娥
作者：張輯
朝代：宋

風悽悽。井闌絡緯驚秋啼。驚秋啼。涼侵好夢，月正樓西。捲簾望月知心誰。關河空隔長相思。長相思。碧雲暮合，有美人兮。
祝英臺近
作者：張輯
朝代：宋

竹間棋，池上字。風日共清美。誰道春深，湘綠漲沙觜。更添楊柳無情，恨煙顰雨，卻不把、扁舟偷系。去千里。明日知幾重山，後朝幾重水。對酒相思、爭似且留醉。奈何琴劍匆匆，而今心事，在月夜、杜鵑聲裡。
醉蓬萊
作者：張輯
朝代：宋

記澄湖抱練，畫舫參差，鬧花時節。油壁鳴堤，有障縈屏列。燕草香融，鴉條香淺，似渭城煙雪。急管斜陽，衛娘蔥蒨，帶圍寒怯。蘇小閒情，綠楊如織，闌檻東邊，好山千疊。料得如今，也翠銷紅歇。何限繁華，春來都付與，數聲啼鴂。謾愴羈魂，扁舟買醉，謝公明月。
如夢令
作者：張鎡
朝代：宋

人在驂鸞深院。誤認落梅疏片。零亂舞東風，雲淡水平天遠。簾卷。簾卷。飛上繡裀不見。
念奴嬌
作者：張鎡
朝代：宋

東吳名勝，有高樓直在，浮雲齊處。十二闌干邀遠望，歷歷斜陽煙樹。香徑人稀，屧廊山繞，往事今何許。一天和氣，為誰吹散疏雨。知是蘭省星郎，朱輪森戟，與風光為主。暇日登攜多雅緻，容我追隨臨賦。小宴重開，晚寒初勁，還下危梯去。燭花紅墜，瑞堂猶按歌舞。
木蘭花慢
作者：張鎡
朝代：宋

年年三月二，是居士、始生朝。念綠鬢功名，初心已負，難報劬勞。天留帝城勝處，匯平湖、遠岫碧岧嶢。竹色詩書燕几，柳陰桃杏橫橋。西鄰東舍不難招。大半是漁樵。任翁媼歡呼，兒孫歌笑，野具村醪。醉來便隨鶴舞，看清風、送月過鬆梢。百歲因何快樂，盡從心底逍遙。
清平樂
作者：張鎡
朝代：宋

蒼涯疊嶂。有路梯雲上。忽見地平方數丈。坐石風林相向。鳳膺時作龍聲。夜深驚動寒星。幾點光芒欲下，傍人頭上來聽。
清平樂
作者：張鎡
朝代：宋

蝟房秋熟。紫實包黃玉。吹葉風高銷舊綠。疏影半遮茅屋。山居未覺全貧。園收今歲盈囷。自撥磚爐松火，細煨分餉幽人。
烏夜啼
作者：張鎡
朝代：宋

曉來閒立回塘。一襟香。玉颭雲松風外、數枝涼。相併渾如私語，惱人腸。飛去方知白鷺、在花旁。
烏夜啼
作者：張鎡
朝代：宋

月兒猶未全明。乞憐生。幾片彩雲來去、更風輕。應見我。行又坐。苦凝情。捲起簾兒不睡、到三更。
燭影搖紅
作者：張鎡
朝代：宋

宿雨初乾，舞梢煙瘦金絲嫋。嫩雲扶日破新晴，舊碧尋芳草。幽徑蘭芽尚小。怪今年、春歸太早。柳塘花院，萬朵紅蓮，一宵開了。梅雪翻空，忍教輕趁東風老。粉圍香陣擁詩仙，戰退春寒峭。現樂歌彈鬧曉。宴親寶、團圞同笑。醉歸時候，月過珠樓，參橫蓬島。
玉團兒
作者：張鎡
朝代：宋

曉來一陣金風劣。把閬海、檀霞細屑。依就花兒，深藏葉底，不教人折。初開數朵誰知得。卻又是、金風漏洩。吹起清芬，露成香露，月成香月。
瑞鶴仙
作者：張鎡
朝代：宋

喜濃寒乍退。風共日、已作深春天氣。輕車載歌吹。選名坊閒玩，落梅穠李。無端雨細。動清愁、聊成淺醉。悵年時、攜手同來，笑裡繡簾斜倚。佳節匆匆又至。撫事驚心，忍堪重記。闌情倦意。行不是，坐不是。悶歸來，已早遊人回盡，燈暗重門欲閉。念歡娛、最是今宵，怎知恁地。
眼兒媚
作者：張鎡
朝代：宋

山礬風味木樨魂。高樹綠堆雲。水光殿側，月華樓畔，晴雪紛紛。何如且向南湖住，深映竹邊門。月兒照著，風兒吹動，香了黃昏。
眼兒媚
作者：張鎡
朝代：宋

悽風吹露溼銀床。涼月到西廂。蛩聲未苦，桐陰先瘦，愁與更長。起來沒個人偢采，枕上越思量。眼兒業重，假饒略睡，又且何妨。
眼兒媚
作者：張鎡
朝代：宋

玄霜涼夜鑄瑤丹。飄落翠藤間。西風萬顆，明珠巧綴，零露初漙。詩人那識風流品，馬乳漫堆盤。玉纖旋摘，銀罌分釀，莫負清歡。
訴衷情
作者：張鎡
朝代：宋

筠籠白雁得時雙。一自戲回塘。冰魂問歸何處，明月影中藏。蘋蓼岸，鎮相將。忍思量。曉昏應是，夢繞江湖，怕見鴛鴦。
謁金門
作者：張鎡
朝代：宋

何許住。不屬西湖煙雨。雪後偏憐香猛處。全勝開半樹。試倩暖雲收貯。桃杏儘教羞妒。只把新詞林下去。一春休著雨。
謁金門
作者：張鎡
朝代：宋

秋淡淡。彌望暮天雲暗。窗小新糊便老眼。不應疏酒盞。菊淨橙香霜晚。何處數聲來雁。飛下湖邊紅蓼岸。有詩方許看。
醉高樓
作者：張鎡
朝代：宋

浮雲散，天似碧琉璃。月正是、上弦時。姮娥蟾兔俱何在，廣寒宮殿不應虧。這神功，千萬世，有誰知。甚知解、催人須鬢老。更不算、將人情緒惱。攛掇酒，撼搖詩。山頭望伴疏星落，庭前看照好花移。夜無眠，應笑我，怎如痴。
長相思
作者：張鎡
朝代：宋

晴時看。雨時看。紅綠雲中駕綵鸞。陽臺夢未闌。詠伊難。畫伊難。服透東皇九轉丹。光生玉煉顏。
鵲橋仙
作者：張鎡
朝代：宋

暑雲猶在，澄空欲變，入夜俳徊庭際。新秋知是昨宵來，愛殘月、纖纖西墜。芭蕉老大，流螢衰倦，靜裡細觀天意。輕風未有半分涼，奈人道、今宵好睡。
鵲橋仙
作者：張鎡
朝代：宋

連汀接渚，縈蒲帶藻，萬鏡香浮光滿。溼煙吹霽木欄輕，照波底、紅嬌翠腕。玉纖採處，銀籠攜去，一曲山長水遠。採鴛雙慣貼人飛，恨南浦、離多夢短。
聲聲慢
作者：張閣
朝代：宋

長天霞散，遠浦潮平，危闌注目江皋。長記年年榮遇，同是今朝。金鑾兩回命相，對清光、頻許揮毫。雍容久，正茶杯初賜，香袖時飄。歸去玉堂深夜，泥封罷，金蓮一寸才燒。帝語丁寧，曾被華袞親褒。如今謾勞夢想，嘆塵蹤、杳隔仙鰲。無聊意，強當歌對酒怎消。
解珮环（寻梅不见）
作者：彭元逊
朝代：宋

江空不渡，恨蘼芜杜若，零落无数。还道荒寒，婉娩流年，望望美人迟暮。风烟雨雪阴睛晚，更何须，春风千树。尽城、落木萧萧，日夜江声流去。日晏山深闻笛，恐他年流落，与子同赋。事阔心违，交淡媒劳，蔓草沾衣多露。汀洲窈窕余醒寐，遗珮浮沈沣浦。有白鸥淡月，微波寄语，逍遥容与。
六醜
作者：彭元遜
朝代：宋

似東風老大，那復有、當時風氣。有情不收，江山身是寄。浩蕩何世。但憶臨官道，暫來不住，便出門千里。痴心指望迴風墜。扇底相逢，釵頭微綴。他家萬條千縷，解遮亭障驛，不隔江水。瓜洲曾艤，等行人歲歲。日下長秋，城烏夜起。帳廬好在春睡。共飛歸湖上，草青無地。愔愔雨、春心如膩。欲待化、豐樂樓前，青門都廢。何人念、流落無幾。點點摶作，雪綿松潤，為君裛淚。
如夢令
作者：彭元遜
朝代：宋

今夜故人獨宿。小雨梨花當屋。猶有未殘枝，輕脆不堪人觸。休觸。休觸。憔悴怕驚郎目。
漢宮春
作者：彭元遜
朝代：宋

十日春風，又一番調弄，怕暖愁陰。夜來風雨，搖得楊柳黃深。燻篝未斷，夢舊寒、淺醉同衾。便是聞燈見月，看花對酒驚心。攜手滿身花影，香物霏霏，露溼羅襟。笙歌行人歸去，回首沈沈。人間此夜，誤春光、一刻千金。明日問、紅巾青鳥，蒼苔自拾遺簪。
臨江仙
作者：彭元遜
朝代：宋

紅袖烏絲失酒，金釵銀燭銷春。柳邊桃下復清晨。帽風回馬旋，扇雨拂花情。白帝空驚舊曲，陽關只夢行人。碧雲何處認芳塵。紫荊花作莢，青杏核生仁。
臨江仙
作者：彭元遜
朝代：宋

自結床頭麈尾，角巾坐枕孤松。片雲承日過山東。起聽荷葉雨，行受芷花風。無客同羹蓴菜，有人為剝蓮蓬。東牆年少未從容。何因知我意，吹笛月明中。
解佩環·疏影
作者：彭元遜
朝代：宋

江空不渡，恨蘼蕪杜若，零落無數。遠道荒寒，婉娩流年，望望美人遲暮。風煙雨雪陰晴晚，更何須，春風千樹。盡孤城、落木蕭蕭，日夜江聲流去。日晏山深聞笛，恐他年流落，與子同賦。事闊心違，交淡媒勞，蔓草沾衣多露。汀洲窈窕餘醒寐，遺珮浮沈灃浦。有白鷗淡月，微波寄語，逍遙容與。
謁金門
作者：彭元遜
朝代：宋

春一點。透得酥溫玉軟。唇暈睡花連袖染。嫣紅驚絕豔。日暮飛紅撲臉。翠被夜寒波颭。夢斷錦茵成墮靨。宮廊微月轉。
隔浦蓮近·隔浦蓮近拍
作者：彭元遜
朝代：宋

夜寒晴早人起。見柳知新翠。撼樹試花意。兩蜂狂救墮蕊。見著羞懶避。春都在，時節到愁地。屏間字。香痕半掏，誤期一一曾記。朱弦謾鎖，不會近番慵脆。強踏鞦韆似醉裡。扶下，眼花跕跕飛墜。
木蘭花慢
作者：彭子翔
朝代：宋

仙家春不老，誰說到、牡丹休。算蠻柳樊櫻，怎生了得，白傅風流。枝頭。摽梅實好，奈綠陰、庭戶不禁愁。幸有琴中鳳語，能通鏡裡鸞求。鏘璆。雜佩下瀛洲。寶箑紫煙浮。望蘭情紅盼，三生曾識，一見如羞。綢繆。從今偕老，似柳郎、無負碧雲秋。莫倚迴文妙手，放教遠覓封候。
聲聲慢
作者：彭子翔
朝代：宋

萸房初薦，橙子新槎。菊松圖下捧金荷。看翁將息，後生似、去年些。更眼前、稚子又多。鬢綠顏酡。對花醉、把花歌。熙寧安樂好行窩。佳辰雖異，翁此興、不輸他。更如何、歡喜也呵。
蘭陵王
作者：彭履道
朝代：宋

章臺路。西出重城幾步。秦樓曉、花氣未明，一霎空濛洗高樹。行人半倚戶。飛去黃鸝自語。鞦韆小，不繫柳條，惟有輕陰約飛絮。鈿車暗相遇。早拂拭紅巾，初放鸚鵡。聞歌猶是淋鈴處。掩面鳴箏，倚壚呼酒，東風重記舊眉嫵。報伊共歌舞。西去。屢回顧。漸客舍荒涼，嘶馬先駐。玉關萬里知何許。但倦擁荒澤，瓜洲難渡。將軍垂老，望故國，夜寒苦。
鳳凰臺上憶吹簫
作者：彭履道
朝代：宋

勸客新樓，鳴箏上酒，夜涼人愛秋深。何似過、賞心佳處，依約湖陰。東望寒光縹緲，煙水闊、短笛銷沈。闌干近，勝時種柳，清到如今。凌波又成誤約，自佩環飛去，暗想遺音。重省江城倦客，醉擁秋衾。誰家一掬紅淚，孤雁遠、溼逗羅襟。石城曉，數聲又遞寒砧。
琐寒窗·千里儒流
作者：彭正大
朝代：宋

千里儒流，称觞此际，梅花三度。
书台最上，健羡一翁如许。
问吴江、别来旧人，当时折柳凭谁语。
但春在芹宫，芳滋兰畹，一帘今雨。
凭阑、凝望处。
有绿水青山，干坤付与。
百年家谱，曾是斯文宗主。
世间好景相寻，墨客骚人为伴侣。
待西风、桂子重开，又步青云去。
瑣寒窗
作者：彭正大
朝代：宋

千里儒流，稱觴此際，梅花三度。書檯最上，健羨一翁如許。問吳江、別來舊人，當時折柳憑誰語。但春在芹宮，芳滋蘭畹，一簾今雨。憑闌、凝望處。有綠水青山，乾坤付與。百年家譜，曾是斯文宗主。世間好景相尋，墨客騷人為伴侶。待西風、桂子重開，又步青雲去。
元佑元年十二月庚子雪夏首莼湖结冰鹡鸰群集于上者至不可数感而作是诗也·其一
作者：彭汝砺
朝代：宋

宛彼鹡鸰，其乐孔群。
彼类维何，而有若于仁兮。
元佑元年十二月庚子雪夏首莼湖结冰鹡鸰群集于上者至不可数感而作是诗也·其三
作者：彭汝砺
朝代：宋

宛彼鹡鸰，既飞且鸣。
彼行维何，而有笃其诚兮。
元佑元年十二月庚子雪夏首莼湖结冰鹡鸰群集于上者至不可数感而作是诗也·其二
作者：彭汝砺
朝代：宋

宛彼鹡鸰，爰集于冰。
彼至维何，而有冽其清兮。
元祐元年十二月庚子雪夏首莼湖结冰鹡鸰群集于上者至不可数感而作是诗也
作者：彭汝砺
朝代：宋

宛彼鹡鸰，其乐孔群。彼类维何，而有若于仁兮。宛彼鹡鸰，爰集于冰。彼至维何，而有冽其清兮。宛彼鹡鸰，既飞且鸣。彼行维何，而有笃其诚兮。
寄君时
作者：彭汝砺
朝代：宋

我脂我车，陟彼高冈。母也吾怀，匪居或忘。我帆我舟，汎彼大江。母也吾忧，匪食或皇。我池有鱼，亦可以羹。何必鲔及鲂，叔兮其归哉。我田有菽，苟可以食。何必稻与粱，叔兮其归哉。
寄君时
作者：彭汝砺
朝代：宋

我治斯何，曰治吾身。我事斯何，曰事吾亲。我学未信，乃先从仕，孰云乎自治。我亲载老，不知乎养志，孰云乎善事。嗟嗟予季，言以讯予。有诗有书，是足与居。叔兮其归与。嗟嗟予季，歌以启予。有田有庐，亦可与娱。叔兮其归与。
寄君时一章章四句二章章三句二章章五句·其二
作者：彭汝砺
朝代：宋

我学未信，乃先从仕，孰云乎自治。
寄君时一章章四句二章章三句二章章五句·其五
作者：彭汝砺
朝代：宋

嗟嗟予季，歌以启予。
有田有庐，亦可与娱。
叔兮其归与。
寄君时一章章四句二章章三句二章章五句·其四
作者：彭汝砺
朝代：宋

嗟嗟予季，言以讯予。
有诗有书，是足与居。
叔兮其归与。
寄君时四章章四句
作者：彭汝砺
朝代：宋

我脂我车，陟彼高冈。
母也吾怀，匪居或忘。
我帆我舟，泛彼大江。
母也吾忧，匪食或皇。
我池有鱼，亦可以羹。
何必鲔及鲂，叔兮其归哉。
我田有菽，苟可以食。
何必稻与粱，叔兮其归哉。
寄君时四章章四句·其三
作者：彭汝砺
朝代：宋

我池有鱼，亦可以羹。
何必鲔及鲂，叔兮其归哉。
寄君时四章章四句·其四
作者：彭汝砺
朝代：宋

我田有菽，苟可以食。
何必稻与粱，叔兮其归哉。
寄宁和仲
作者：彭汝砺
朝代：宋

凤山之泉，孔洁且长。止而不流，是不如污潢。凤山之木，可栋大厦。舍而残之，是将与荆棘而并化。
寄宁和仲二章章四句·其一
作者：彭汝砺
朝代：宋

凤山之泉，孔洁且长。
止而不流，是不如污潢。
寄宁和仲二章章四句·其二
作者：彭汝砺
朝代：宋

凤山之木，可栋大厦。
舍而残之，是将与荆棘而并化。
元祐元年十二月庚子雪夏首蓴湖結冰鶺鴒群集于上者至不可數感而作是詩也·其一
作者：彭汝礪
朝代：宋

宛彼鶺鴒，其樂孔群。
彼類維何，而有若于仁兮。
元祐元年十二月庚子雪夏首蓴湖結冰鶺鴒群集于上者至不可數感而作是詩也·其三
作者：彭汝礪
朝代：宋

宛彼鶺鴒，既飛且鳴。
彼行維何，而有篤其誠兮。
元祐元年十二月庚子雪夏首蓴湖結冰鶺鴒群集于上者至不可數感而作是詩也·其二
作者：彭汝礪
朝代：宋

宛彼鶺鴒，爰集于冰。
彼至維何，而有冽其清兮。
寄君時一章章四句二章章三句二章章五句·其二
作者：彭汝礪
朝代：宋

我學未信，乃先從仕，孰云乎自治。
寄君時一章章四句二章章三句二章章五句·其五
作者：彭汝礪
朝代：宋

嗟嗟予季，歌以啟予。
有田有廬，亦可與娛。
叔兮其歸與。
寄君時一章章四句二章章三句二章章五句·其四
作者：彭汝礪
朝代：宋

嗟嗟予季，言以訊予。
有詩有書，是足與居。
叔兮其歸與。
寄君時四章章四句
作者：彭汝礪
朝代：宋

我脂我車，陟彼高岡。
母也吾懷，匪居或忘。
我帆我舟，汎彼大江。
母也吾憂，匪食或皇。
我池有魚，亦可以羹。
何必鮪及魴，叔兮其歸哉。
我田有菽，苟可以食。
何必稻與粱，叔兮其歸哉。
寄君時四章章四句·其三
作者：彭汝礪
朝代：宋

我池有魚，亦可以羹。
何必鮪及魴，叔兮其歸哉。
寄君時四章章四句·其四
作者：彭汝礪
朝代：宋

我田有菽，苟可以食。
何必稻與粱，叔兮其歸哉。
寄甯和仲二章章四句·其一
作者：彭汝礪
朝代：宋

鳳山之泉，孔潔且長。
止而不流，是不如汙潢。
寄甯和仲二章章四句·其二
作者：彭汝礪
朝代：宋

鳳山之木，可棟大厦。
舍而殘之，是將與荆棘而並化。
愛山樓歌
作者：彭汝礪
朝代：宋

山隆然兮爲屏，樓縹緲兮浮空。
朝陽起兮輝輝，白雲宿兮溶溶。
喬木兮陰陰，泉飛兮瓏瓏。
花香兮春雨，鶴唳兮秋風。
企望焉兮徜徉，橫四海兮無窮。
氣飄浮兮欲仙，嗟勢利兮樊籠。
歸去來兮何爲，從公游兮山之中。
送上官察院歸閩中
作者：彭汝礪
朝代：宋

南山幽幽，非可陵之丘。
淵淵其淵，非潢汙之泉。
我徒以趨，君假我以車。
我泳而遊，君載我以舟。
君行未至，我心非樂。
君去不遲，如之何勿思。
是用作歌，以告吾懷。
送蔣司勳赴河北漕使
作者：彭汝礪
朝代：宋

於皇時宋，治定百年。
朝廷肅雍，以有多賢。
蔣侯孔碩，克明其德。
其立嶷嶷，其嚴翼翼。
英考是擢，以司邦直。
彼富貴不仁，人則憚之，侯曰吾治之。
彼孤有幼，人則侮之，侯曰吾綏之。
竄逐流落，江湖東南。
侯曰行哉，義豈吾慚。
皇帝思之，擢使于閩。
于淮于江，治績升聞。
皇帝曰咨，朕寵爾勤。
俾相爾攸宜，莫如河朔。
往都漕事，以謀以度。
侯拜稽首，受命不敢居。
言秣其馬，言脂其車。
其馬騑騑，雖疾而儀。
其車軒軒，既博且閑。
蔣侯歸止，覲于天子。
天子是喜，曰朕有賢卿士。
明明蔣侯，政事文章。
以明以將，當至廟堂，奚止河一方。
汝礪作詩，式贈其行。
俾人詠歌，以永厥聲。
念奴嬌
作者：彭泰翁
朝代：宋

九華驚覺，又偷承雨露，羞勻春色。岸蓼汀蘋成色界，未必天香人識。粉涴脂凝，霜銷霧薄，嬌顫渾無力。黃昏月掩，山城那更閒笛。應是未了塵緣，重來遲暮，草草西風客。鶯燕無情庭院悄，愁滿闌干苔積。宮錦尊前，霓裳月下，夢亦無訊息。嫣然一笑，江南如此風日。
十二時·憶少年
作者：彭耜
朝代：宋

素馨花、在枝無幾。秋入闌干十二。那茉莉、如今已矣。只有蘭英菊蕊。霜蟹年時，香橙天氣。總是悲秋意。問宋玉、當日如何，對此淒涼風月，怎生存濟。還未知、幽人心事。望得眼穿心碎。青鳥不來，綵鸞何處，雲鎖三山翠。是碧霄有路，要歸歸又無計。奈何他、水長天遠，身又何曾生翼。手拈芙蓉，耳聽鴻雁，怕有丹書至。縱人間富貴，一歲復一歲。此心終日繞香盤，在篆畦兒裡。
喜遷鶯
作者：彭耜
朝代：宋

吾家何處。對落日殘鴉，亂花飛絮。五湖四海，千巖萬壑，已把此生分付。怎得海棠心緒，更沒鴛鴦債負。春正好，嘆流光有限，老山無數。歸去。君試覷。紫燕黃鸝，愁怕韶華暮。細雨斜風，斷煙芳草，暑往寒來幾度。鎖卻心猿意馬，縛住金鳥玉兔。今古事，似一江流水，此懷難訴。
鶑鳴十章寄戚伯瑞·其一〇
作者：彭龜年
朝代：宋

莫克匪己，莫玩匪理。
有懷于是，不知子之所止。
鶑鳴十章寄戚伯瑞·其九
作者：彭龜年
朝代：宋

日升于東，月生于西。
惟神之馳，曾莫知所之。
鶑鳴十章寄戚伯瑞·其五
作者：彭龜年
朝代：宋

有水涓涓，石鑿鑿兮。
日湔月濯，成此圓潔兮。
鶑鳴十章寄戚伯瑞·其四
作者：彭龜年
朝代：宋

孰愛于母，惟善其善。
孰友于兄弟，我獨終鮮。
莺鸣十章寄戚伯瑞
作者：彭龟年
朝代：宋

有鸣其禽，其鸣维何。有怀其人，我心靡他。禽其鸣矣，惟其丑矣。我之怀矣，惟其友矣。惟动有几，万变形之。视听与言，难遏者私。孰爱于母，惟善其善。孰友于兄弟，我独终鲜。有水涓涓，石凿凿兮。日湔月濯，成此圆洁兮。有泽其涸，有山其落。有木而桷，则以其斲。静观物理，式感我思。有风凄兮，吹我裳衣。春花粲兮，两山之间。谁与我适，觞咏以还。日升于东，月生于西。惟神之驰，曾莫知所之。莫克匪己，莫玩匪理。有怀于是，不知子之所止。
鶑鸣十章寄戚伯瑞·其一〇
作者：彭龟年
朝代：宋

莫克匪己，莫玩匪理。
有怀于是，不知子之所止。
鶑鸣十章寄戚伯瑞·其九
作者：彭龟年
朝代：宋

日升于东，月生于西。
惟神之驰，曾莫知所之。
鶑鸣十章寄戚伯瑞·其五
作者：彭龟年
朝代：宋

有水涓涓，石凿凿兮。
日湔月濯，成此圆洁兮。
鶑鸣十章寄戚伯瑞·其四
作者：彭龟年
朝代：宋

孰爱于母，惟善其善。
孰友于兄弟，我独终鲜。
謁金門
作者：徐
朝代：宋

秋欲暮。路入亂山深處。撲面西風吹霧雨。驛亭欣暫駐。可惜國香風度。空谷寂寥誰顧。已作竹枝傳楚女。客愁推不去。
謁金門
作者：徐
朝代：宋

春欲半。重到寂寥山館。修竹連山青不斷。誰家門可款。紅暈花梢未半。綠蘸柳芽猶短。金縷香消春不管。素蟾光又滿。
木蘭香·減字木蘭花
作者：徐介軒
朝代：宋

一簾疏雨。道是無情還有思。坐久魂銷。風動珠唇點點嬌。生平浩氣。靜樂機關隨處是。燻透寒衾。蝴蝶休縈萬里心。
轉調二郎神·二郎神
作者：徐伸
朝代：宋

悶來彈雀，又攪破、一簾花影。謾試著春衫，還思纖手，燻徹金爐燼冷。動是愁多如何向，但怪得、新來多病。想舊日沈腰，而今潘鬢，不堪臨鏡。重省。別時淚滴，羅衣猶凝。料為我厭厭，日高慵起，長託春酲未醒。雁翼不來，馬蹄輕駐，門閉一庭芳景。空佇立，盡日闌干倚遍，晝長人靜。
莺兮歌
作者：徐侨
朝代：宋

莺兮莺兮载好音，羽毛自珍兮藏山林。春出依柳兮秋隐林深，丘隅有木兮游知所止。睍睆求友兮期远匪比，出处有度兮观者为仪。温乎其声和兮，听者心夷。莺兮□其禽乎，其禽之君子欤。
鶑兮歌
作者：徐侨
朝代：宋

鶑兮鶑兮载好音，羽毛自珍兮藏山林。
春出依柳兮秋隠林深，丘隅有木兮游知所止。
睍睆求友兮期远匪比，出处有度兮观者为仪。
温乎其声和兮，听者心夷。
鶑兮□其禽乎，其禽之君子欤。
念奴嬌
作者：徐俯
朝代：宋

素光練靜，照青山隱隱，修眉橫綠。鳷鵲樓高天似水，碧瓦寒生銀粟。萬丈輝光，奔雲湧霧，飛過盧鴻屋。更無塵翳，皓然冷浸梧竹。因念鶴髮仙翁，當時曾共賞，紫巖飛瀑。對影三人聊痛飲，一洗閒愁千斛。斗轉參移，翻然歸去，萬里騎黃鵠。一川霜曉，叫雲吹斷橫玉。
鶑兮歌
作者：徐僑
朝代：宋

鶑兮鶑兮載好音，羽毛自珍兮藏山林。
春出依柳兮秋隠林深，丘隅有木兮游知所止。
睍睆求友兮期遠匪比，出處有度兮觀者爲儀。
溫乎其聲和兮，聽者心夷。
鶑兮□其禽乎，其禽之君子歟。
滿江紅
作者：徐元傑
朝代：宋

似玉仙人，三載相見，西湖清客。攧不碎、一團和氣，只伊消得。雪裡水中霜態度，臘前冬後春訊息。看簾垂、清晝一張琴，中閒著。寒谷裡，輕回腳。魁手段，堪描摸。喚東風吹上，蘭臺芸閣。只怕傅巖香不斷，摩挲商鼎羹頻作。管一番滋味一番新，今如昨。
錦被堆
作者：徐去非
朝代：宋

一種兩容儀，紅共白、交映南枝。紫霞仙指冰翁語，花如醉玉，香同臭雪，別樣風姿。相守歲寒期。春造化、密與天知。羞將脂粉隈桃李，獨先結實，還同戴勝，歸宴瑤池。
遊東禪寺
作者：徐大方
朝代：宋

溪流□□韻，路入□□根。
劉阮□□□，蕭疏鬆石門。
沁園春
作者：徐寶之
朝代：宋

水榭春寒，梅雪漫階，竹雲墮牆。數花時近也，採芳香徑，舊情著處，看月西窗。十二樓中，玉妃臥冷，懶掬胭脂放海棠。層堤外，渺歸鴻無數，江樹蒼蒼。席藑夜禮東皇。剪蕙葉為箋當綠章。道杏晴三月，等鶯啼曉，草煙萬里，待鴂鳴芳。九十日春，三千丈發，如此愁來白更長。江南岸，正柳邊無路，沙雨微茫。
鶯啼序
作者：徐寶之
朝代：宋

荼䕷一番過雨，灑殘花似雪。向清曉、步入東風，細拾苔砌餘靨。有數片、飛沾翠柳，縈迴半著雙歸蝶。悄無人、共立幽禽，暱暱能說。因念年華，最苦易失，對春愁暗結。嘆自古、曾有佳人，長門深閉修潔。寄麼弦、千言萬語，悶滿眼、欲彈難徹。靠珠櫳，風雨微收，落花時節。春工漸老，綠草連天，別浦共一色。但暮靄、朝煙無際，盡日目極，江南江北，杜鵑叫裂。此時此意，危魂黯黯，渭城客舍青青樹，問何人、把酒來看別。思量怎向，遲迴獨掩青扉，夕陽猶照南陌。春應記得，舊日疏狂，等受今磨折。便永謝、五湖煙艇，只有吟詩，曲塢煎茶，小窗眠月。春還自省，把融和事，長留芳晝人間世，與羈臣、恨妾銷離惻。自題蕙葉回春，坐聽蓬壺，漏聲細嚥。
題雪竇和尚親書偈卷
作者：徐文
朝代：宋

老子休去歇去，遺墨今傳古傳。
□見本來面目，不離堂處湛然。
最高樓
作者：徐架閣
朝代：宋

年高德劭，休嘆老而傳。縱白髮，尚紅顏。楚丘且謂吾始壯，大致仕亦宜然。更尊榮，安富貴，壽綿延。聞道生辰當月吉，萬福千祥降自天。獻春酒，展華筵。從心奚止不逾矩，絳人彭祖信齊肩。更殷勤，加頌禱，等椿年。
冬冬鼓
作者：徐照
朝代：宋

前鼓冬冬后鼓冬冬声一同。
忽然声近忽声远，又是东风西风南北风。
清平樂
作者：徐照
朝代：宋

綠圍紅繞。一枕屏山曉。怪得今朝偏起早。笑道牡丹開了。迎人捲上珠簾，小螺未拂眉尖。貪教玉籠鸚鵡，楊花飛滿妝奩。
鼕鼕鼓
作者：徐照
朝代：宋

前鼓鼕鼕后鼓鼕鼕声一同。忽然声近忽声远，又是东风西风南北风。
鼕鼕鼓
作者：徐照
朝代：宋

前鼓鼕鼕後鼓鼕鼕聲一同。
忽然聲近忽聲遠，又是東風西風南北風。
瑞鶴仙
作者：徐理
朝代：宋

暮霞紅映沼。恨柳枝疏瘦，不禁風攪。投林數歸鳥。更枯莖敲荻，糝紅堆蓼。江寒浪小。雁來多、音書苦少。試看盡，水邊紅葉，不見有詩流到。煩惱。憑闌人去，枕水亭空，路遙天杳。情深恨渺。無計訴與伊道。漏聲催，門外霜清風細，月色今霄最好。怎割捨，美景良時，等閒睡了。
點絳唇
作者：徐瑞
朝代：宋

多事春風，年年綠遍江南草。羅裙色好。莫把相如惱。夢入瑤臺，搔背麻姑爪。還驚覺。杜鵑啼早。一夜相思老。
送秦漕
作者：徐积
朝代：宋

维古之人，厥修有道。使臣之美，于诗可考。其马维良，曰骐曰驹。六辔贲如，如沃如濡。而况其身，洁不可污。身不可污，其可辱乎。载驱载驰，载驰载驱。虽则驰驱，咨询咨诹。以来厥修，聚其所闻。使于四方，如圭如璋。烨烨煌煌，为国之光。其美无疆，后人不忘。维时不忘，而有斯人。斯人维何，维古人是思。古人是思，是思是为，如璋如圭。如圭如璋，维德之辉。如酝如藉，维德之仪。维德在躬，维日不足。是问是辩，善也弥笃。美哉是乎，诚自中出。诚隐而显，成己成物。维诚则然，亦在所勉。勉而弗已，终之不倦。所往所居，老生腐儒。穷商贱贾，野人山夫。彼所知者，出于精专。情伪利害，穷根到源。其可遗乎，可使之言。
送秦漕
作者：徐积
朝代：宋

维古之人，厥修有道。
使臣之美，于诗可考。
其马维良，曰骐曰驹。
六辔贲如，如沃如濡。
而况其身，洁不可污。
身不可污，其可辱乎。
载驱载驰，载驰载驱。
虽则驰驱，咨询咨诹。
以来厥修，聚其所闻。
使于四方，如圭如璋。
烨烨煌煌，为国之光。
其美无疆，后人不忘。
维时不忘，而有斯人。
斯人维何，维古人是思。
古人是思，是思是为，如璋如圭。
如圭如璋，维德之辉。
如醖如藉，维德之仪。
维德在躬，维日不足。
是问是辩，善也弥笃。
美哉是乎，诚自中出。
诚隠而显，成己成物。
维诚则然，亦在所勉。
勉而弗已，终之不倦。
所往所居，老生腐儒。
穷商贱贾，野人山夫。
彼所知者，出于精专。
情僞利害，穷根到源。
其可遗乎，可使之言。
闵灾词
作者：徐积
朝代：宋

神地出渊泉，商羊向天舞。
电火烧黑空，雷车震金鼓。
大块噫风吹黄沙，黄沙须臾化为雾。
此时阴气一何盛，蚓嘘云兮鬼啸雨。
雨绳绳兮云蒸蒸，天惨惨兮朝復莫。
嗟尔长淮之民，何生而苦。
方馑而饥，方疫而愈。
乃有此患，普及于汝。
地涌水泉，天降淫雨。
浩浩之势，包山逾阜。
汝居无庐，汝耕无土。
汝口嗷嗷，其谁安诉。
吾闻尧水凡九年，民虽昏垫不失所。
愿我君王发德音，一变悲号作歌舞。
闵灾词
作者：徐积
朝代：宋

神地出渊泉，商羊向天舞。电火烧黑空，雷车震金鼓。大块噫风吹黄沙，黄沙须臾化为雾。此时阴气一何盛，蚓嘘云兮鬼啸雨。雨绳绳兮云蒸蒸，天惨惨兮朝复莫。嗟尔长淮之民，何生而苦。方馑而饥，方疫而愈。乃有此患，普及于汝。地涌水泉，天降淫雨。浩浩之势，包山逾阜。汝居无庐，汝耕无土。汝口嗷嗷，其谁安诉。吾闻尧水凡九年，民虽昏垫不失所。愿我君王发德音，一变悲号作歌舞。
西山高寄崔刑部
作者：徐積
朝代：宋

西山高，胡爲高。
上有磨天之巨勢，下有黄河不測之險，甚於蜀道之難。
西山高，長安之路如雲霄。
乘無逸駕兮飛無勁翮，我欲往兮有千艱百險之相遼。
西山高，長安之路如天遥。
夜短夢不到，白日其心勞。
西山高，我欲往兮方窮處於蓬蒿。
恩之大兮報不可以速，太山之重兮置之有若鴻毛。
西山高，無如之何兮徒引領而長謠。
青門路兮有時到，願公之壽兮如松喬。
送秦漕
作者：徐積
朝代：宋

維古之人，厥修有道。
使臣之美，於詩可考。
其馬維良，曰騏曰駒。
六轡賁如，如沃如濡。
而况其身，潔不可汙。
身不可汙，其可辱乎。
載驅載馳，載馳載驅。
雖則馳驅，咨詢咨諏。
以來厥修，聚其所聞。
使于四方，如圭如璋。
燁燁煌煌，爲國之光。
其美無疆，後人不忘。
維時不忘，而有斯人。
斯人維何，維古人是思。
古人是思，是思是爲，如璋如圭。
如圭如璋，維德之輝。
如醖如藉，維德之儀。
維德在躬，維日不足。
是問是辯，善也彌篤。
美哉是乎，誠自中出。
誠隠而顯，成己成物。
維誠則然，亦在所勉。
勉而弗已，終之不倦。
所往所居，老生腐儒。
窮商賤賈，野人山夫。
彼所知者，出於精專。
情僞利害，窮根到源。
其可遺乎，可使之言。
閔災詞
作者：徐積
朝代：宋

神地出淵泉，商羊向天舞。
電火燒黑空，雷車震金鼓。
大塊噫風吹黄沙，黄沙須臾化爲霧。
此時陰氣一何盛，蚓噓雲兮鬼嘯雨。
雨繩繩兮雲蒸蒸，天慘慘兮朝復莫。
嗟爾長淮之民，何生而苦。
方饉而饑，方疫而愈。
乃有此患，普及於汝。
地湧水泉，天降淫雨。
浩浩之勢，包山逾阜。
汝居無廬，汝耕無土。
汝口嗷嗷，其誰安訴。
吾聞堯水凡九年，民雖昏墊不失所。
願我君王發德音，一變悲號作歌舞。
新亭
作者：徐觀
朝代：宋

溪流湯湯，山容林林。
公行於亭，鼓瑟鼓琴。
山禽聒聒，溪石崒崒。
公休於亭，左經右律。
山有佳木，侯薪侯蒸。
尋尺之木，厦屋之楹。
渒彼容苀舠，蒸徒以顧。
屹爾中流，恢我王度。
公無戀斯，民無去思。
百里之闓，千里之畿。
清平樂
作者：徐逸
朝代：宋

風韶雨秀。春已平分後。陡頓故人疏把酒。閒恁畫闌搔首。爭須攜手踏青。人生幾度清明。待得燕慵鶯懶，楊花點點浮萍。
人嬌
作者：徐都尉
朝代：宋

小苑藏春，通道遊人未見。花臉嫩、柳腰嬌軟。停觴緩引，正夕陽將晚。鶯誤入，蹴損海棠花片。只悵春心，當時露見，小樓外、曾勞目斷。燈前料想。也肌心飽眼。從此去，縈心有人可慣。
秋胡行
作者：徐集孫
朝代：宋

五年行邁兮歸遲遲，採桑山陰兮奉親慈。
冰霜自潔兮清節持，有客遺金兮志不移。
橐有金兮盍專爲母馳，心悅桑女下車兮人可知。
庭中見妾兮徒忸怩，載思往事兮妾心孔悲。
君不如妾之有節兮言姑已而，君不知孝兮世道衰，妾不死兮欲何爲。
長相思
作者：徐霖
朝代：宋

聽鶯聲。惜鶯聲。客裡鶯聲最有情。家山何處青。問歸程。數歸程。行盡長亭又短亭。征衫脫未成。
滿江紅
作者：徐鹿卿
朝代：宋

斗大橫江，舊曾著、周程夫子。譚道處，疏梅迎笑，雙松延翠。百載高風勤景仰，數椽老屋重經始。更大書、留與後人看，公歸矣。